text:
Fyrst í hálvfemsunum aftaná seinna fløgan hjá Nirvana, Nevermind, var komin út, tók Dave Grohl eitt sindur av frítíð í heimstatinum Virginia. Her byrjaði Dave at upptaka sítt fyrsta solo album fyri lítla plátufelagið Simple Machines. Upptøkurnar vórðu bert útgivnar á band, ið bleiv kallað Pocketwatch. Dave legði ikki sítt egna navn til, men uppfann ein bólk sum hann kallaði Late!. Tað stóð tó í húsanum at ein Dave G hevði skriva sangir og spælt øll intrumentini.
Tað hoyrist umgangandi um ein lurtar eftir bandinum, at hetta er eitt verk av framtíðar grundleggjarinum og sangarinum í Foo Fighters. Ein av sangunum á bandinum var Marigold, ið hevur verið spældur av bæði Foo Fighters og Nirvana. Marigold er eisini einasti sangurin Nirvana hava upptikið, har hvørki sangur ella tekstur eru innspæld Kurt Cobain. Ein annar kendur sangur á bandinum er Friend of a Friend, hesin sangurin var við á fløguni In Your Honor hjá Foo Fighters.
Bandið Pocketwatch er í dag sera sjáldsamt. Plátufelagið Simple Machines vildi geva tað út á fløgu, men hetta noktaði Dave teimum at gera. Hetta hevur við sær, at í dag er bandið nógvar pengar vert. Tað er sæð á Ebay fyri £250, ið svarar til umleið kr. 2300. So ein má noyðast við at lurta eftir tí á Youtube, um tað ikki liggur fyri at brúka yvir 2000 krónur.


c: text/html

text:
Emil Hermansen formaður í Suðurstreymoyar Tjóðveldisfelag legði fram uppskot um, at sálarheilsa í breiðum týdningi verður uppraðfest
Orsøkin til hetta uppskot er, at tað kemur ofta fyri, at fólk við øðrum trupulleikum, enn teir sum eru nevndir í kunngerð at heimila fólki at fara til privatpraksiserandi sálarfrøðing, onga hjálp fáa. Tað er sera long bíðitíð og torført at koma framat á psykiatriska deplinum. Suðurstreymoyar Tjóðveldisfelag ynskir, at samfelagið javnmetir tørvin á sálarfrøðiligari viðgerð við tørvin á vanligar heilsuviðgerð.
Sirið Stenberg helt tað samsvaraði væl við tað sum heilsumálaráðið arbeiðir við. Fólkaheilsuráðið hevur gjørt nakað við sálarheilsu, m.a. við tiltakinum “Tað er OK ikki at vera OK”. Sirið Stenberg metti, at tað nú eru fleiri sum koma í viðgerð, og tey koma í viðgerð skjótari enn tey gjørdu fyrr. Hon helt, at hetta uppskotið hóskar væl við tað sum heildarpsykiatrin arbeiðir við.
Annika Hoydal vísti á, at tað eru nógv fólk fara til lækna við trupulleikum, men fáa onga ávísing til sálarfrøðing, men einans eydnubollar. Heldur eigur dentur at verða lagdur á at fáa fólk frísk.
Emil Hermansen endaði orðaskifti við at vísa á, at uppskotið leggur seg ikki eftir einstøkum tiltøkum. Heldur er uppskotið um sálarheilsu breitt, og snýr seg um at hava sálarheilsu í huga alla tíðina, eisini á løgtingi og úti í Tinganesi.
Uppskotið varð einmælt samtykt.

robotstxt: allowed

filter: keep


text:
Jákup Mørk 29.12.2003 (11:39)
Heðin spælir nú í HB
fótbóltur
Tollaksmessudag stóð greitt, at HB hevur ognað sær enn ein leikara til frammanundan sterka leikarahópin komandi ár
Hesa ferð var tað Heðin á Lakjuni, sum setti sína undirskrift á pappírið, og einki er at ivast í, at tey í HB eru fegin um nýggja leikaran. Seinnu árini hevur Heðin verið ein av avgjørt vandamestu leikarunum í føroysku fótbóltskappingini, og eitt nú mundi hann vera ein hin mest týðandi leikarin á B36-liðnum, sum í 2001 vann greipuna. í 2002 var hann aftur í KÍ, men eitt beinbrot hetta árið gjørdi sítt til, at tað kappingarárið ikki gjørdist tað besta hjá klaksvíkinginum. Í ár var hann aftur í B36, og tó at tað so ikki gjørdist til nakra endurtøku av greipuni, so var hann fastur fúsus á liðnum, sum vann Løgmanssteypið og silvur í landskappingini, og tí er einki at siga til, um tey í B36 iðra seg um, at hava mist enn ein leikara til grannarnar úr HB.
Steinfinnur Mittelstein, formaður í HB, segði eftir skiftið, at hann nú metti, at felagið var um at hava allan leikarahópin kláran til komandi árið.
- Tað er í øllum førum soleiðis, at vit ikki longur beinleiðis eru eftir nøkrum ávísum leikara. Hinvegin fylgja vit sjálvandi við, hvat rørir seg í ymsu feløgunum kring landið, segði hann í telefonini tollaksmessudag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Frances Ridley Havergal
Lag 1: Frances Ridley Havergal
Lag 2: Josiah Booth
Lag 3: George Coles Stebbins
Týtt: Victor Danielsen
Upprunaheiti: True-hearted, whole-hearted
1. Sannhjartað, heilhjartað, trúføst og lýðin
ynskja vit, Jesus, at vera mót tær
og undir merkinum tolin og íðin
stríða og vinna, tí hvílan er nær!
Niðurlag: Arbeið við gleði!
Skjótt aftnar dagur;
syng honum lovsong og stríð fyri hann,
vís honum trúskap, tæn honum glaður,
honum, sum lívið so dýrt okkum vann!
2. Sannhjartað, heilhjartað, fullasta lýdni
vilja vit hereftir lata hann sjá;
mansliga virkan og sonarligt ídni
sjálvboðið, frítt skal sum offur hann fá.
3. Sannhjartað, heilhjartað vilja vit, Harri,
undir títt vald leggja kenslur og alt,
ráð tú her eina og drag okkum nærri
til tín, og æruna eiga tú skalt!


text:
Á hesi síðuni verður greitt frá løgtinginum og politisku flokkunum.
Uppgávur løgtingsins
Løgtingið hevur, saman við løgmanni, valdið
at lóggeva í málum, sum eru undir føroyskum myndugleika. Tær týdningarmestu uppgávurnar hjá løgtinginum eru at viðgera og samtykkja lógir, at taka avgerðir um, hvussu peningur landsins
skal nýtast, og at hava eftirlit við arbeiðinum hjá landsstýrinum.
Løgtingið verður valt av Føroya fólki, fjórða hvørt ár. Løgtingsval kann tó vera,
áðrenn valskeiðið er úti, um løgmaður ger av at skriva út val, ella um tingið samtykkir at upploysa seg sjálvt. Valrætt hava tey, ið hava fylt 18 ár, og sum hava heimarætt og fastan
bústað í Føroyum.
33 tinglimir sita í løgtinginum, og hesi umboða ymsar politiskar flokkar. Eftir valið fara nakrir av flokkunum í samgongu og skipa landsstýri. Løgtingið velur
løgmann, sum er stjórnarleiðari og ovasti fyrisitingarligi myndugleikin í málsøkjum, sum eru undir føroyskum myndugleika. Løgtingið velur eisini løgtingsformannin, sum stýrir arbeiðinum
í løgtinginum.
Løgtingssetan
Løgtingið verður sett á ólavsøku. Ólavsøkudag fara tingmenn, landsstýrismenn, ríkisumboðsmaður og embætismenn
í skrúðgongu úr tinghúsinum í Havnar Kirkju. Eftir gudstænastuna verður gingið niðan aftur í tinghúsið, har tingið verður sett. Á hesum fundi heldur løgmaður
ólavsøkurøðuna, har hann viðger støðuna í samfelagnum. Tingið umrøður løgmansrøðuna í fyrstu viku í august. Í hesum orðaskifti verður støðan
í samfelagnum sum heild viðgjørd.
Løgtingið viðger millum 100 og 150 mál í eini tingsetu, men málini eru ógvuliga ójøvn bæði til støddar og av týdningi.
Tingsetan er frá ólavsøku til ólavsøku.
Uppskot til løgtingsfíggjarlóg skal leggjast fram innan 1. oktober og skal vera samtykt innan 31. desember. Uppskot, sum skulu vera liðugt viðgjørd
fyri ólavsøku, kunnu ikki, uttan í serligum førum, verða framløgd seinni enn 8. mars á hvørjum ári. Øll uppskot, sum ikki eru liðugt viðgjørd á ólavsøku,
fella burtur og mugu leggjast fram av nýggjum, skulu tey hava viðgerð.
Arbeiðsháttur løgtingsins
Løgtingið arbeiðir eftir reglunum, sum
eru ásettar í stýrisskipanarlógini og tingskipanini.
Tað eru 5 ymisk sløg av løgtingsmálum:
1. Uppskot til løgtingslóg
2. Uppskot til ríkislógartilmæli
3. Uppskot til samtyktar
4. Frágreiðingar, skrivligir, munnligir ella ófráboðaðir fyrispurningar
5. Misálit á løgmann ella landsstýrismenn
Aðrir
viðgerðarhættir eru ikki. Bara løgmaður, landsstýrismenn ella løgtingsmenn kunnu leggja mál fyri løgtingið. Skrivar ein borgari ella felag løgtinginum bræv um eitthvørt, so verður
hetta ikki tikið til viðgerðar uttan so, at løgtingsmaður tekur málið upp sum løgtingsmál.
Uppskot til løgtingslógir fáa tríggjar viðgerðir, umframt nevndarviðgerð,
áðrenn tey verða latin løgmanni til staðfestingar.
Uppskot til ríkislógartilmæli verða viðgjørd á sama hátt sum uppskot til løgtingslógir. Men endaliga úrslitið
verður ikki staðfest av løgmanni, men løgmaður fráboðar ríkismyndugleikunum, hvat tingið hevur samtykt, fyri at ríkismyndugleikarnir kunnu gera tað til lóg. (Ríkislógartilmælini
viðvíkja teimum málsøkjunum, sum heimastýrið ikki hevur yvirtikið).
Uppskot til samtyktar verða viðgjørd sum uppskot til løgtingslógir, men tey fáa bert tvær viðgerðir,
og verða ikki staðfest av løgmanni. Uppskot til samtyktar eru ikki bindandi fyri landsstýrið ella borgaran. Í onkrum førum skal landsstýrið tó hava eina tingsamtykt, fyri at kunna gera eitthvørt,
eitt nú týdningarmiklar sáttmálar við onnur lond.
Frágreiðingar og fyrispurningar
Eyðkent fyri hesi málini er, at løgtingið
ger onga niðurstøðu. Málið verður umrøtt á tingi, og so er liðugt, eingin nevndarviðgerð og eingin atkvøðugreiðsla. Við hesum viðgerðarhættum kunnu løgtingsmenn
fáa upplýsingar frá løgmanni og landsstýrismonnum.
Misálit. Um 17 tingmenn eru samdir um at loysa løgmann ella ein landsstýrismann úr embætinum, mugu teir leggja frá sær.
Mál um misálit á løgmann ella landsstýrismann verða bert viðgjørd á einum tingfundi. Uppskot um hetta verður lagt fram av løgtingsmanni og alt fyri eitt verður tað tikið til umrøðu
í tinginum. Tá umrøðan er liðug, verður atkvøðugreiðsla.
Flokkar
Sjey flokkar eru umboðaðir á tingi. Eitt sereyðkenni
fyri føroyskan politikk er, at hann gongur eftir tveimum ásum. Umframt spurningin um vinstra og høgra, eru føroyskir flokkar eisini skipaðir eftir spurninginum um samband og loysing.
Sambandsflokkurin varð stovnaður í 1906 og er ein liberalur flokkur, sum virkar fyri eini støðugari og frísinnaðari menning av Føroya fólki, búskaparliga, mentanarliga
og stjórnarliga. Flokkurin gongur inn fyri, í ríkisfelagsskapi við Danmark, at reka ein framburðssinnaðan politikk á øllum økjum.
Sjálvstýrisflokkurin, sum
varð stovnaður í 1906, vildi geva løgtinginum størri vald í føroyskum viðurskiftum og geva føroyskum máli somu rættindi sum danskt hevði í skúlum, kirkjum og í øllum
almennum viðurskiftum.
Javnaðarflokkurin varð stovnaður í 1925, og er ein sosialdemokratiskur flokkur. Flokkurin vil á fólkaræðisligum
grundarlagi byggja sín politikk á, at alt samfelagsgagnligt virksemi má skipast út frá umsorgan fyri felags áhugamálum og fyri at fremja vælferð fólksins. Øll menniskju skulu hava somu
rættindi at taka lut í arbeiðinum fram móti størri vælferð og einum frælsum lívi.
Fólkaflokkurin varð stovnaður
í 1940. Flokkurin virkar fyri politiskum sjálvstýri og búskaparligum sjálvbjargni, so hvør familja og einstaklingur hava frælsi til, eftir evnum, vilja og undir ábyrgd, at leggja egin viðurskifti til
rættis í skipaðum rættarligum og sosialum kørmum og við sum minst almennari uppílegging og skattatrýsti.
Tjóðveldi varð
stovnaður í 1948. Flokkurin vil stovnseta føroyskt tjóðveldi. Politikkurin er grundaður á, at fólkaræði skal galda í øllum viðurskiftum í føroyska samfelagnum. Flokkurin
vil, at Føroyar skulu taka lut í altjóða samfelagnum sum sjálvstøðug tjóð við bæði rættindum og skyldum.
Miðflokkurin varð
stovnaður í 1992 og byggir politikk sín á kristnu læruna. Flokkurin virkar fyri, at kristna lívsáskoðanin skal eyðkenna samfelagið, og at tær politisku avgerðir, sum tiknar verða, eru í
samsvar við hesa.
Framsókn er ein liberalur, tjóðskaparligur flokkum, sum varð stovnaður í 2011. Flokkurin vil millum annað virka fyri, at vinnulív
og privata fyritaksemið í nógv størri mun sleppa at virka í búskapinum, og at grundhugsjónin undir øllum virksemi í Føroyum er grundað á byrðardygd.


text:
Nýggjur høvuðsvenjari settur
TB | 14/08/13
Nevndin í TB vil við hesum skrivi boða frá, at felagið hevur sett Páll Hagbert Guðlaugsson sum nýggjan høvuðsvenjara hjá felagnum.
Páll H. Guðlaugsson, sum er 54 ár og ættaður úr Íslandi, hevur drúgvar royndir sum fótbóltsvenjari. Á Faroesoccer sæst, at hann í Føroyum hevur staðið á odda fyri ÍF, EB/Streymi, B36, GÍ og seinast KÍ.
Sum flestu føroyingum kunnugt, hevur Páll Guðlaugsson eisini verið venjari hjá føroyska A-landsliðnum, og tað var við honum við róðrið, at Føroyar vann søguliga dystin móti Eysturríki í 1990.
Sostatt hevur TB sett ein sera royndan venjara, og vónandi verður hann maðurin, sum megnar at venda keðiligu gongdini hjá felagnum seinastu tíðina.
Vónandi fara leikarir eins væl og fjepparir at taka væl ímóti Pálli, tí nú er av álvara tørvur á, at okur standa saman um okra felag.
Heimasíðan ynskir Pálli Guðlaugssyni hjartaliga vælkomnum og góða eydnu við starvinum.
Drívið á drongir, okur vilja vinna.


text:
- Tíðindi, mentan og ítróttur
Fleiri gistingar á gistingarhúsum
175.000 fólk gistu í Føroyum í fjør. Tað er 14 prosent fleiri enn í 2016
Men hetta eru bara tey, sum Hagstovan veit um. Tað vil siga fólk, sum gistu í gistingarhúsunum, í bóli og bita, íbúð, húsi ella í tjaldi ella húsvogni.
Ikki ber til hjá Hagstovuna at fáa upplýsingar um gistingar umvegis Airbnb ella aðrar líknandi tænastur.
Heldur ikki hevur Hagstovan ábendingar um, hvussu nógv hesin gistingarháttur vindur uppá seg og skeiklar myndina av gistingarvinnuni í Føroyum.
Gistingarhúsini høvdu stóra framgongd í fjør. Men vinnan er sera árstíðarbundin.
Virksemið slaku vetrarmánaðirnir er bara ein sætta part av virkseminum í juli, skrivar Hagstovan.
Ein triðingur av teimum, sum gista í gistingarhúsunum, eru fólk, sum annars búgva í Føroyum.
Sí eisini


text:
Øll mál broytast meir og minni, sum tíðin líður. Ein høvuðsorsøk er nú ávirkan frá øðrum málum; men eisini har ið ymisk málføri hittast, er málið fyri broytingum, helst so, at bert tað, ið málførini hava felags, verður varðveitt. Nakað tað sama er at siga um mentanarbroytingar, har ið ikki bara nýtt kemur afturat, men eisini gamalt málsligt evni hvørvur.
Harumframt broytast mál eisini av tí, at tey, ið málið tala, tosa so mikið ótýðiliga, at næsta ættarlið fær ikki alt við, so at herðingarveik ljóð verða svølgd, og eitt nú   hvørvur framman fyri   í orðum sum ljóð, ljós, ljótur, i-, u- og a-endingar verða til eitt /ö/ ella /å/ (eg /komå/, tit /komå/, tey /komå/ fyri "eg komi, tit komu, tey koma").
Jú, málið broytist; men hetta merkir ikki, at "málið skal broytast".
Tá ið fremmandamál skulu lærast, verður dentur lagdur á týðiligan framburð. Tað er ikki av leið, um lærararar (og foreldur og onnur) eisini leggja dent á týðiligan framburð í móðurmálinum.


text:
Í dag er stórur dagur á havnarlagnum á Tvøroyri, nú nýggja virkið hjá Varðanum Pelagic verður reist.
Í august mánað vóru leivdirnar av gamla virkinum ruddaðar burtur av økinum, og fari varð undir at grava út fyri grundini til nýggja virkið.
Tað hevur gingið gott at seta nýggja virkið upp, og tann 24. oktober varð fyrsta stáli sett upp. Tað hevur verið arbeitt til tíðir allar dagar í vikuni.
Í dag eru so seinasta stáli sett upp til nýggja virkið.
Tað er MTV byggivirkið, sum stendur fyri byggiarbeiðinum. At seta stálkonstruktiónina upp hevur Give stålspær staðið fyri.
Samstundis sum stálkonstruktiónin er sett upp, eru frystarar settir upp inni á virkinum.
Nú er eisini farið undir at seta betongelement upp inni á virkinum. Stórur partur av nýggja virkinum er betongelement.
Eisini verður bygningurin innilokaður við krympiplast at byrja við, so betur er arbeiðandi inni á virkinum, sjálvt um veðrið til tíðir kann vera nakað ilsligt hesa ársins tíð.


text:
Laksa- og Sølutorgið verður leygardagin 23. juli frá kl. 10.00 - 16.00
Sum vant hendir ein rúgva á torginum, m.a verða ókeypis smakkiroyndir av Laksi frá Bakkafrost sum Sjókaféin tilgerð, barnatiltøk við sangi, klovnum v.m., tónleikaframførslur við m.a. Lív Næs, ein mini djóragarður við ymsum djórum og rossum, skipalistakviss og brotssparkskapping. Sølutorgið bjóðar fiskasølu, vaflur, loppimarknað, andlitsmáling, køkutombola, fiskibrunn, chips sølu og ymiskt annað..
Ynskja tit at vera við á torginum, ella hava spurningar viðvíkjandi tiltakinum, eru tit vælkomin at seta tykkum í samband við Rut ella Herbjørg á Kunningarstovuni í Runavík, tlf. 417060 innan mikudagin 20. juli kl. 15.00. Øll eru vælkomin at luttaka á Laksa- og Sølutorginum, einstaklingar sum bólkar, áhugafeløg og handlar.


text:
Smátindabak (tindabaksættin)
Notacanthus bonaparte Risso, 1840
Stødd: Smátindabak verður upp í umleið 40 cm langt.
Dýpi: Tað er við botnin og uppi í sjónum úr 700 m niður á 2000 m.
Litur: Smátindabak er grátt til reyðblátt. Kápukantarnir eru dimmir.
Teinar: R V-IX; G XI-XIV +100-140; U 9-12;
Lýsing: Smátindabak er langur og smalur fiskur. Tað er nakað hávaksið, smalkar aftureftir út í ein lítlan stert. Ryggfjøðurin er bert eitt rað av píkum. Tað hevur langa gotfjøður, fremst píkar og bleytar teinar aftast. Búkfjaðrarnar eru samanvaksnar og sita aftur móti gotinum. Tað hevur smáar uggafjaðrar.
Høvdið er væl longri enn kropshæddin. Smátindabak hevur framstandandi og avrundaðan trant. Kjafturin er lítil og situr væl inni undir trantinum, aftur undir eyguni. Tað hevur langa kápu.
Eyðkenni: Kjafturin kemur aftur undir eyguni. Fremsti ryggpíkur er aftari enn búkfjaðrafestini.
Týdningur: Tað hevur ikki vinnuligan týdning.
da: Bonapartes pigål, en: Shortfin spiny eel, ís: Smábroddabak, no: Bonapartes piggål
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tindabaksfiskar Albuliformes
Hópurin hevur 3 ættir, ið hava 8 slektir og 30 sløg:
Undir Føroyum er ein ætt við eini slekt og tveimum sløgum:
Langir fiskar, kroppshæddin er nakað størri enn breiddin. Lítið høvd og lítlan kjaft, ið er inni undir gronini.
Ryggfjøðurin er berir beinteinar. Gotfjøðurin er við hørðum teinum fremst og bleytum aftast. Búkfjaðrarnar eru afturi móti gotinum. Sterturin er elalítil. Nakrir av tindabaksfiskunum hava ljósgøgn.
Botnfiskar á djúpum vatni, ið liva um øll høv.


text:
Føroyski landsliðshópurin kom fyri lítlari løtu síðani til B36-húsið, og ger seg nú kláran til spennandi dystin móti Aserbadjan, sum byrjar klokkan 19:45.
Veðrið í kvøld minnur eitt sindur um dystin móti Malta, tí aftur í kvøld er greytatjúkt í mjørka.
Gunnar Nielsen verður í mál, og í verjuni verða Gilli Rólantsson Sørensen, Atli Gregersen, Odmar Færø og Viljormur Davidsen. Á miðvøllinum verða Jóan Símun Edmundsson, Rene Shaki Joensen, Hallur Hansson, Kaj Leo í Bartalsstovu og Brandur Hendriksson Olsen. Fremsti maður á føroyska liðnum frá byrjan verður Finnur Justinussen.
Eykaleikarar: Teitur Matras Gestsson, Kristian Joensen, Alex Mellemgaard, Heini Vatnsdal, Gunnar Vatnhamar, Magnus Egilsson, Eli Falkvard Nielsen, Pól Jóhannus Justinussen, Rógvi Baldvinsson og Klæmint Andrasson Olsen.


text:
Uppboðssølan, sum verður týsdagin í komandi viku, er útsett frá 20. og 27. juni, tí nýggju aktørarnir sum fáa menningarkvotu skuldu fáa ein møguleika at bjóða á uppboðssøluni.
Men er talan um ein nýggjan aktør, so skal hann undangóðkennast áðrenn, og tað er ein stórur spurningur, um undangóðkenning kann fáast áðrenn.
Fiskimálaráðið boðaði miðskeiðis í juni frá, at sølan av rættindum at veiða makrel verður avgreidd 14. august 2018. Seinasta freist at lata boð inn er 14. august kl. 12.00.
Sølan av rættindum at veiða norðhavssild verður avgreidd 16. august 2018, og seinasta freist at lata boð inn er 16. august kl. 12.00.
VP hevur spurt Elmar Højgaard, stjóra í Vørn, um ein nýggjur aktørur hevur nakran møguleika at fáa undagóðkenning, áðrenn hesar uppboðssølur, og er svarið hjá Elmari Højgaard, at tað fer at knípa.
Men hann leggur tó afturat, at tað er eisini nógv tengt at, hvussu hetta loyvið er sett saman.
- Er talan um ein nýggjan aktør, sum ikki hevur undangóðkenning, so kann lættliga ganga ein vika at fáa undangóðkenningina, sigur Elmar Højgaard.
Um tú veitst okkurt, sum VP ikki veit - skriva so til vp@vp.fo


text:
- Tíðindi, mentan og ítróttur
Svartkjaftur seljast á afturlatnari uppboðssølu
Á afturlatnari uppboðsølu vita tey, sum bjóða uppá veiðirættindi, ikki, hvat onnur bjóða. Freistin at lata boð inn til hesa uppboðssøluna er á middegi í morgin.
Tey, ið bjóða, skulu upplýsa, hvussu stóra nøgd tey bjóða uppá og fyri hvønn prís. Innkomnu boðini verða raðfest við hægsta eindarprísi fremst, og síðani lækkandi til eingin nøgd er eftir.
Lægsta boðið, sum sleppur upp í part, ásetir síðani prísin, ið øll skulu gjalda.
Fyri fyrstu ferð verður talan um at selja eitt ára rættindi, trý ára rættindi og eisini átta ára rættindi at fiska svartkjaft.
Í morgin verða seld tilsamans 18.169 tons av svartkjafti sum eitt ára rættindi. Eisini verða seld 7000 tons av svartkjafti sum trý ára rættindi og 14.000 tons av svartkjafti sum átta ára rættindi.
26. apríl og aftur 2. mai vórðu rættindini at fiska tilsamans 50.000 tons av svartkjafti seld á opnari uppboðssølu. Á opnari uppboðssølu vinnur hægsta boð. Á fyrru uppboðssøluni varð svartkjafturin seldur fyri 38 oyru í miðal fyri kilo, og á seinnu uppboðssøluni var miðalprísurin 55 oyru fyri kilo. Á hesum sølum varð alt selt sum eitt ára rættindi.
13. juni, tað er mikudagin í næstu viku, verða rættindi at fiska botnfisk í Barentshavinum og við Svalbard seld á afturlatnari uppboðssølu.
Seinni í juni verða rættindi at fiska makrel og norðhavssild eisini seld á uppboðssølu.
Sí eisini


text:
Við ársbyrjan 2018 var fólkatalið í Føroyum 50.498. Tað vaks við 676 fólkum, ella 1,4%, í 2017, tað skrivar Hagstova Føroya á heimasíðu sína.
Tað kemur av nettotilflyting á 465 og burðaravlopi á 211. Fólkavøkstur er í øllum høvuðsøkjum, men mynstrið er tað sama, sum undanfarna hálva árið, at fólkavøksturin er lutfalsliga størstur í Vága sýslu, Streymoy uttan fyri Tórshavnarøkið og Eysturoy, meðan minsti vøksturin er í Suðuroy og lítil minking í Sandoyar sýslu.
Í mun til árið fyri, vóru munandi broytingar í 2017 í burðaravlopi og nettoflyting, og tær vendu hvønn sín veg: burðaravlopið minkaði við 85 úr 296 niður í 211, meðan nettotilflytingin vaks við 61 úr 404 upp í 465. At burðaravlopið minkaði meira enn vøksturin í nettotilflytingini gjørdi, at fólkavøksturin í 2017 var 24 minni enn í 2016.
Veksur skjótast í Vágum, í Streymoy uttan høvuðsstaðin og í Eysturoy
Fólkatalið vaks í øllum høvuðsøkjum í 2017. Í tali var størsti vøksturin í Tórshavnarøkinum við 219 fólkum og næstan líka nógv í Eysturoy við 204 fólkum.
Meira áhugavert er, at verður hugt eftir lutfalsliga ella prosentvísa vøkstrinum, er hann nógv størstur í Vága sýslu við 2,5%, í Streymoyar sýslu uttan høvuðsstaðin við 2,2% og í Eysturoyar sýslu við 1,8%. So er eitt lop niður til Norðoya sýslu og Tórshavnarøkið við ávikavist 1,2 og 1,1%. Og síðani aftur eitt lop niður til Suðuroy bert 0,2% og Sandoyar sýslu við eini minking á 0,5%.
Síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum. Tað broyttist nú í fjør, so tað er ikki sama ferð á fólkavøkstrinum í høvuðsstaðnum, sum aðrastaðni í landinum: í 2017 átti Tórshavnarøkið 32% av fólkavøkstrinum, samanborið við 55% í 2016, skrivar Hagstova Føroya.
Lesið meira HER


text:
Karin Kjølbro heldur, at tað ber boð um demokratiskt undirskot, at fólk í Norðuroyggjum hvørki tora, vilja ella orka at siga sína hugsan um fiskivinnunýskipanina hjá samgonguni.
Karin Kjølbro skrivar um fólkaræði, fiskivinnu og javnstøðu,
Nú Macron nærum hevur beint fyri republikanarum og sosialistum í Fraklandi, rópar andstøðan har varskó.
Taka veljararnir hjá gomlu flokkunum seg ikki saman og fara á val, verður ongin andstøða í Fraklandi aftan á valið komandi sunnudag, og so er demokratiið í vanda. Rár hending um okkara leiðir, at biðið verður um stuðul til tess at bjarga andstøðuni – tó ikki atkvøður til tess at fáa vald til at stýra landinum. Serliga valskipanin er ein orsøk. Ein onnur er, at valluttøkan hevur verið sera lág í fyrra umfari.
Hetta við demokratiskum undirskoti kom mær til hugs, nú norðuroyatingkona Tjóðveldis Óluva Klettskarð í Sosialinum mánadagin sigur, at fólk í Norðoyggjum tora, vilja, ella orka ikki at siga sína hugsan um fiskivinnunýskipanina hjá samgonguni. Tey vita ikki, um og hvørjar avleiðingar, tað møguliga fær fyri tey sjálv, um tey taka undir við fiskivinnunýskipanini. Ferð eftir ferð hava vit hoyrt ella lisið, at tingkonan heldur ikki skal vænta at verða afturvald í tingið. Stórt fráfall hevur eisini verið í flokkinum til seinasta býráðsval í Klaksvík, har tingkonan misti sín býráðssess. Sum retorikkurin hevur verið, so munnu vera mangir floksfelagar uttan fyri norðuroyggjar, ið ikki taka politiskar spurningar upp við norðuroyingar í løtuni. Nakað, sum annars er áhugavert hjá fólkum, ið eru áhuga í politikki.
Ein av hornasteinunum í fólkastýrinum er møguleikin og rætturin til at hugsa, siga og skriva sínar tankar. Tað gevur íblástur, er stuttligt, stimbrandi og eggjandi.
Tað kennist væl, at ein tingkona í hesum rættiliga óunniligu tíðum, – har fleiri fakfeløg, reiðarar og peningavald koma við hóttanum ímóti samgonguni – hevur dirvi til at standa við nýskipanina, sum samgongan ágrýtin og sannførandi hevur arbeitt við, lagt fram og síðan broytt, eftir at øll hugsandi hava havt tað til ummælis.
Somu køldu vindar vóru m.a. í 30-árunum, tá ið forkvinnan í nýstovnaða Havnar Arbeiðskvinnufelagi legði frá sær eftir einum ári, tí hon og hennara familja kendu seg hótt á arbeiðsmarknaðinum. Andrea Árting, ið tá var heimaarbeiðandi burturav og 46 ára gomul, tók um endan og stjórnaði arbeiðskvinnunum í Havn frá 1937 og til 1977.
Haldi meg minnast, at bæði danski javnaðarflokkurin, eins og fyrrverandi løgmaður javnarfloksins, Jóannes Ejdesgaard, gjørdu seg til talsfólk fyri, at stættarstríðið var av, og teir høvdu sigrað øgiligt. Í míni verð tykist tað, sum fer fram í løtuni at snúgva seg um stættarstríð og rættindi til ognir fólksins og landsins, har tey ríkastu rópa harðast. Tað, at broytingar eru gjørdar í mun til upprunauppskotið í samsvari við hoyringssvarini, tykist á ongan hátt at muna. Áhugavert er eisini, at hetta tykist vera eitt stríð, sum verður ført av monnum. Vanliga hvørki hoyra ella síggja vit kvinnur í kjakinum.
Harðligi retorikkurin hevur eisini verið ógvusligur í samband við hjúnabandslógina í hesi tingsetu, eins og áður, og somuleiðis í spurninginum um diskriminatiónsparagraffina tær ferðirnar, tað var á skránni. Í báðum førum ber tað tekin um demokratiskt undirskot, har tað at hava eina meining kostaði tingfólkum og avvarandi.
Loyvi mær at halda, at hvørki hjúnabandslógin ella nú fiskivinnunýskipanin høvdu borið boð í bý, um ikki kvinnurnar tóku um endan. Málið og floksdisiplinin eru gingin fram um egin áhugamál. Sjálvandi trúgva vit tí og vænta tað, tá ið samgongan sigur seg standa saman um, at fiskivinnunýskipanin skal fullførast.
Og tað kennist væl, tá ið norðuroyatingkonan sigur, at politikkur er ikki livibreyð, “tað er ikki avgerandi, at eg stilli upp ella verði vald. Fyri meg er lívið meira enn politikkur, hóast eg leggi nógva orku í politiska arbeiði og brenni fyri tí.”
Hetta ber boð um demokratiskt yvirskot.
Samanhangsmegin í samfelagi okkara seinastu 100 árini sum fiskivinnutjóð hevði als ikki verið til, um ikki konurnar áttu sín stóra lut í felagsarbeiðinum sum barnauppalarar, ambætarar av neytum, umsorganarfólk fyri børnum, teim gomlu og peningarøklar, alt meðan menninir vóru til skips – og so ikki um at tala sum fiskakonur og flakakonur.
Tí er væl hugsandi, at norðuroyatingkonan, ið higartil sigst fyrst og fremst at hava atkvøður í Norðoyggjum, fer at fáa stuðul úr øðrum valdømum til komandi løgtingsval fyri fyrimyndarligt politiskt handverk.
Tað er eisini kvinnunum fyri at takka, at Føroyar gjørdust eitt valdømi í 2007. Uppskot um tað kom á fyrsta sinni á ting í 80-unum, men ikki fyrr enn kvinnurørslan gjørdi tað til hjartamál til tess at fáa fleiri kvinnur inn á ting og hildu fast, vann tað frama.
Tingmenn floksins eiga eisini tøkk uppiborna – ikki minst umboðið í fiskivinnunevndini hevur verið tolið undir truplum umstøðum, men hetta er ikki løtan.
At enda ein lítil søga til norðuroyatingkonuna og allar tingkonur:
Tað var í 1988, at eg fekk bræv frá navnframum norðuroyingi, ið búði í Havn, og sum nú liggur undir grønu torvu. Han endaði bræv sítt við hesum orðum: Einansta mannfólk í Norðoyggjum undir læknastríðnum, tað var GINA .
Tað, hann har sipar til, er at donsku myndugleikarnir undir læknastríðnum mistu tamarhaldið á viðurskiftunum á Klaksvíkar Sjúkrahúsi, og hóast Halvorsen yvirlækni ikki hevði fingið starvið sum sjúkrahúslækni, so helt hann fram at arbeiða í 2 ár eftir at hann ikki fekk starvið. Júst sum norðoyingar ynsktu tað.
Ríkisumboðmaðurin, landslæknin og sjúkrahússtjórin í Havn leigaðu sær tá bát, og ætlaðu sær at koma í loyndum til Klaksvíkar at tosa Halvorsen um at fara av sjúkrahúsinum. Hetta frættist til Klaksvíkar áðrenn teir komu, og stór mannfjøld stóð fyri teimum í Klaksvíksgarðinum – teirra millum Gina forðaði teimum í at sleppa niðan á Klaksvíkar Sjúkrahús. Søgan sigur, at hon steig úr mannamúgvuni og brendi ríkisumboðsmanninum ein undir vangan.
Læknastríðið endaði við, at 31 fólk – teirra millum Gina – vóru stevnd fyri rættin í 1955, ákærd fyri brot á revsilógina.
Jú, hon váttaði í Føroya Rætti, at hon hevði sligið ríkisumboðsmannin, og at hon var hørm um at hava sligið handa vakra mannin. Tað var als ikki ætlanin, tað var harafturímóti hasin f…. landslæknin, ið skuldi hava tað.


text:
Virðisøking í fiskivinnuni
19. august 2015
Vit kunnu fegnast um, at okkara fiskivinna seinastu árini hevur fingið betri veiðirættindi og hevur kunnað fiska munandi størri nøgdir, serliga av pelagiskum fiski.
Heildarveiðan er 400.000-500.000 tons av fiski úr føroyskum sjóøki og á fjarðleiðum vit hava avtalur við um kvotur. Hetta talið kann økjast um okkara botnfiskastovnar, sum eru illa fyri, koma fyri seg aftur.
Góðu árini við makreli og sild hava saman við miðvísum burðardyggum arbeiði innan alivinnuna sett ferð á okkara búskap.
Hetta er at fegnast um, men vit kunnu gera tað betri.
Ein stór uppgáva stendur okkum fyri framman, allur fiskur, sum vit veiða, eigur at koma uppá land í Føroyum, so hann verður virðisøktur og skapar arbeiðið til føroyskar hendur. Ikki minst er spurningurin áhugaverdur, hvussu vit skipa hesa meirvirking runt um í landinum, so flest møgulig øki í landinum fáa sín part av ríkidøminum.
Fiskivinnan er eitt talandi dømið um, at nøkur fá øki hava sett seg á alla fiskivinnuna. Um tað sama hendir innan viðari virking av fiskavørum kemur hetta at hava ávirkan á tey øki, sum ikki verða partur av hesum.
Men fyri, at hetta skal loysa seg, er neyðugt, at vit seta allar góðar kreftir inn, so vit betra atgongdina til teir góðu marknaðirnar, t.d. ES.
Fyri okkara sjófólk og tær skapandi hendirnar á landi, sum standa fyri virðisøkingini, er tað avgerandi, at marknaðarforðingarnar eru so fáar sum møguligt. Tað gevur meira til okkara vinnu og virðisøkingin kemur øllum samfelagnum til góðar.
Tíbetur er atgongdin til marknaðir kring heimin vorðin betri og vit sleppa t.d. framvegis at selja til Russlands, men ætla vit, at menna okkum sum matvørutjóð, so mugu vit sleppa inn á ES-marknaðin. Tað eru har pengasterku kundarnir eisini eru.
Sambandsflokkurin arbeiðir við at skapa betri marknaðaratgongd til ES og aðrar lønarsamar marknaðir, herundir gera nýggjar handilsavtalur.
Eivin Jacobsen, løgtingsmaður
Valevni Sambandsfloksins til løgtingsvalið
RN
Aftur


text:
Lýsing
Vit søkja eftir laboranti í tíðaravmarkað starv til spennandi og avbjóðandi uppgávur á Patologisku kanningarstovuni.
Okkara uppgávur fevna m.a. um:
- at kanna smittu/sjúku í fiski og djórum
- at kanna mótstøðuføri hjá seyði móti ridluskriða
- at luttaka í granskingarverkætlanum
- at innkoyra og góðskutryggja nýggjar kanningar
Vit nýta framkomnar kanningar, so sum PCR, real-time PCR, sekventering, NGS, bioinformatik, ELISA, IFAT og dyrking av virus á kyknum.
Tú skalt:
- hava lokið prógv sum laborantur ella aðra tilsvarandi útbúgving
- hava góðan kunnleika til føroyskt og norðurlendskt í skrift og talu.
Tað er ein fyrimunur, um tú hevur royndir við:
- omanfyrinevndu kanningum
- góðskustýring eftir DS/EN ISO/IEC 17025
- vanligum telduskipanum, LIMS og journalskipanini 360.
Vit bjóða eitt áhugavert og fjølbroytt starv, har tú verður ein týðandi partur í at veita okkara viðskiftafólkum álítandi og skjót úrslit.
Starvið er fulla tíð við setan frá 1. desember 2018 (ella skjótast til ber) til 31. desember 2019. Lønin verður sambært sáttmála millum Starvsmannafelagið og Fíggjarmálaráðið.
Umsókn við avritum av prógvi, starvsroyndum og viðmælum skal sendast til hfs(at)hfs.fo og vera okkum í hendi í seinasta lagi mánadagin 22. oktober 2018, kl. 12.00.
Tú fært nærri at vita um starvið við at venda tær til Debes H. Christiansen, deildarleiðara, tlf. 556486 ella teldupost debesc(at)hfs.fo.
Heilsufrøðiliga starvsstovan er stovnur undir Uttanríkis- og vinnumálaráðnum. Endamál stovnsins er at umsita matvøru-, djórasjúku- og alilógina við tilhoyrandi kanningarstovum.
Patologiska kanningarstovan er tilvísingarkanningarstova fyri fiska- og djórasjúkur. Kanningarstovan er altjóða góðkend eftir DS/EN ISO/IEC 17025 og er undir eftirliti av DANAK, www.danak.dk. Vit eru ein nútíðar kanningarstova við mest framkomnu útgerð til mýlislívfrøðiligar, immunologiskar og aðrar kanningar. Vit eru seks starvsfólk og ein lesandi.


text:
Summi royna ein detox-kur, ið bert loyvir teimum at drekka vistfrøðiligt djús tríggjar ferðir um dagin, eta vistfrøðiligt grønmeti og drekka óvanliga nógv vatn. Hetta kann kombinerast við m.a. tarmskol, urtate og annað, ið skal eitast at skola eiturevni úr kroppinum.
Men sambært videnskab.dk riggar einki av hesum. Har eru í hvussu so er eingi vísindarlig prógv fyri, at nakað av hesum riggar, og er tað nakað, ið serfrøðingar mæla fólki frá at royna.
Um man heldur seg til te, djús og eina rúgvu av vatni, eydnast tað kanska at skola eitt sindur av eiturevni úr kroppinum, men samstundis fær man eisini skolað eina rúgvu av vitaminum og mineralum úr kroppinum, og tí kann tað vera vandamikið at fara á ein slíkan kur.
Tað kann serliga vera vandamikið fyri tey, ið framanundan hava minni av vitaminum í kroppinum. Hetta er serliga galdandi fyri sjúk, eldri fólk og kvinnur, ið eru við barn. Tað sama er galdandi fyri børn og ung, ið hava brúk fyri nógvum vitaminum og mineralum, meðan tey eru í vøkstri.
Hóast eingi vísindarlig prógv eru fyri, at detox-kurar rigga, eru heldur eingi vísindarlig prógv fyri, at tey ikki rigga.
Sambært videnskab.dk, er tað kanska ikki vandamikið at frísk fólk í besta aldri royna hetta av og á, men er man sjúkur, og er man enn í vøkstri verður hetta ikki viðmælt.
Meira kann lesast her.


text:
Norska reiðaríið FosenNamsos hevur bílagt tvær ferjur, ið skulu kunna sigla sjálvar. Rolls-Royce letur skipanina, sum - næstan - ger skiparan óneyðugan. Sostatt eru nú fýra sjálvsiglandi ferjur í gerð í Norra.Strong umhvørviskrøv til nýggjar ferjur í Norra eru meðvirkandi
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er ikki støddin, men vøksturin, ið telur"
Einstein


text:
Knópsvanur
Knópsvanur ella Knubbsvanur (frøðiheiti - Cygnus olor) er bjartari hvítur enn sangsvanurin. Nevið er fagurt reytt við einum svørtum runni niðan á pannuna. Tá ið hann svimur, ber hann hálsin í vøkrum bugi og veingirnar høgt lyftar upp frá bakinum. Villur knubbsvanur eigur sjáldan norðarlaga í Evropa, men tamur livir hann víða hvar á tjørnum og vøtnum, reiðrast og fær ungar og rýmir ikki burtur um veturin. Fyri fólki hevur hann ongan ótta, kemur teimum heilt nær. Men ikki vil hann verða tikin, fríur vil hann liva. Hann er eisini førdur til Føroyar, og hevur her livað væl og fingið ungar. Og ikki er hann illførur sum sangsvanurin.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Heystardagar í Vági er eitt nýtt tiltak í Vági, har Vágur slær dyrnar upp og bjóðar fólki nær og fjar vælkomnum til Vágs at njóta løturnar í heystfrítíðini.
Skráin fyri vikuna er spennandi og fevnir bæði um avdúking av standmynd og heimspremieru av dokumentarifilmi um Suðuroynna.
Heystardagar í Vági byrja leygarmorgun, tá ókeypis almennur morgunmatur er í Billardhúsinum. Eftir morgunmatin verður standmyndin av Tofta Regini avdúkað vesturi á Sandinum.
Skránni fevnir sum nevnt eisini um eina heimspremiera, tá italskur dokumentarfilmur um Suðuroynna verður vístur í Miðlatúni mánakvøldið. Á skránni er eisini eldradøgurði í Hamragarði – hetta verður týsdagin.
Nógv spennandi rørslutilboð eru eisini á skrá, bæði Hondbóltsskúli hjá VB, ókeypis svimjing í Páls Høll, og Leikaland í Marghøllini og Páls Høll.
Ruth Smith Savnið í Gamla skúla eru eisini opin og ónskvøldið er aftankvirra í Vágs kirkju við luttøku av Hans Jacob Hjelm.
- Vágs kommuna


text:
Ertra smoothie
Juica 1 súrepli 4 cm agurk 1 neva rucola salat 2cm sitrón 1 neva tinaðar ertrar Blenda hettar saman...
Green Power Smoothie
Green Power Hesin er sera góður til aftaná venjing, tí alt tað grøna inniheldur eina rúgvu...
Lemon Ginger
Lemon Ginger 2 stórar gularøtur 2 súreplir 2 cm ingifer 2 cm sitron Sker endarnir av gularøtunum og skali...
Fitness Booster
Fitness Booster Pressa hettar í juicemaskinuni 1 neva Spinat 1 neva Grønkál 4 cm agurk 1 stelk blaðselleri 2 grøn...
Super djús uppskrift
Pressa hetta í djúsmaskinuni: 2 cm Ananas 1 grønt súrepli 2 cm agurk ½ lime Blenda saftina við ½...


text:
Leysar kanónir og geitamarknaður - ein støðulýsing av føroyskum politikki
Samgongan kann enn einaferð bjarga sær við at fara djúpt niður í lummarnar, hesa ferð eftir vindmyllum. Men har skuldi kortini verið rímiliga nógv eftir á kistubotninum, tí rokningin frá Sonju Jógvansdóttir fyri atkvøðuna til fiskivinnunýskipanina er enn ikki goldin, og tað er greitt at Jógvan Skorheim forroknaði seg, tá hann helt at klaksvíkingar vildu hava kombinerað røktarheim og læknamiðstøð fyri 15 milliónir afturfyri atkvøðuna fyri fíggjarlógini. Uttan yvirhøvur at royna og púra ókeypis fekk hann í staðin fyri 10 almenn arbeiðspláss til Klaksvíkar.
“Skeri eg teg har, missi eg teg her” ljóðar ein føroysk orðing. Kári P. Højgaard vil hava arbeiðsplássini, sum partamaðurin hevur fingið, aftur í Eysturoynna, annars vil hann ikki spæla við longur og atkvøða fyri pensiónsreforminum. Men ger løgmaður Kára nøgdan, missir hann nokk Skorheim, og øvugt. Og á Tvøroyri er Javnaðarflokkurin í tí ómøguligu støðu, at um hann eftirlíkar Kristini Michelsen og gevur honum meirilutan aftur, so gerst Bjarni Hammer rúkandi ónøgdur og setir allarhelst samgonguna aftur í somu støðuna, sum hon longu er í. Aftur og fram er líka lagt.
Fólkaflokkurin fæst við at løða og langa uppskot eftir uppskot inn fyri at seta kílar í. Fyrst eitt um at Norðoyatunnilin skal fíggja tunlar norður um Fjall. Óluva Klettskarð hóttir so Henrik Old við at taka undir við tí uppskotinum, um hann ikki gevur henni eina góða grund til at lata vera. Henrik gevur hinvegin Landsverki ordra til at seta borin í til Fámjins í staðin fyri, og sigur seg onki hava ímóti at Norðoyatunnilin betalir í Norðoyggjum. Og Ruth Vang blívur bara meira og meira frustrerað.
Heðin Mortensen heldur hetta eftir øllum at døma vera stuttligt og vil vera við, so hann fer uppí okkurt, bara okkurt, av hesum uppskotunum, og skjýtur tí upp at bora tunnell til Fámjins. Jónleif fer í miðlarnar við eini frágreiðing um hvussu væl tað loysir seg at vera loyalur hóast alt, samstundis sum hansara tríggir tunlar verða útsettir.
Forkvinnurnar fyri Súltikrukkunum á tingi geva Kristini Michelsen skuldina fyri, at ongi mál koma úr aftur nevnd, heldur ikki úr teimum nevndunum, sum Kristin ikki er við í. Bjarni Hammer verður parkeraður á síðulinjuni 2 mánaðir for seint, og varakvinnan sum skuldi atkvøða fyri fiskivinnunýskipanini í hansara stað, kemur inn og hevur onki mál at atkvøða fyri, tí alt liggur í laka, til Kristin aftur fær meirilutan á Tvøroyri.
Jørgen Niclasen leggur uppskot fyri tingið um at avtaka allar uppboðssølur og sigur at kunngerðin hjá Høgna Hoydal frá degnum fyri bara kemur orsakað av hansara uppskoti dagin eftir. Uppskotið hjá Høgna ljóðar uppá at hava afturlatnar uppboðssølur, dupult afturlatnar, tí hetta er tað besta fyri opinleikan og gjøgnumskygnið. Ongin skilir hví Bill Justinussen atkvøddi fyri fiskivinnunýskipanini, men hann kemur nú so út og sigur at tað ikki var vegna dupult afturlatnu uppboðssølurnar. So vita vit tað.
Meðan Poul Michelsen gremur seg um at vit ongan russiskan diplomat hava at útvísa, er Páll á Reynatúgvu úti og hóttir við flaggdegnum. Aksel V. Johannesen meldar út at har er ongin samgongukreppa, tí alt er jú relativt, og kreppan í andstøðuni sær út til at vera minst líka ring. Um hetta merkir at hann hevur nakrar vindmyllur klárar at smyrja við, er ikki gott at vita.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Eftir Equinor og Petoro, sum staturin eigur í, koma feløg sum AkerBP, Vår Energi, Winthershall DEA og Lundin. Hesi fara at mynda framtíðina á norska landgrunninum.
Tað er ikki eiti á skoðsmáli, sum norska oljuvinnan fær í altjóða miðlum í løtuni, nú høgi oljuprísurin aftur er komin í eina lutvíst høga legu. Hann er orsøkin til, at norska oljuvinnan er komin fyri seg aftur við feløgum, sum ætla at gera stórar íløgur í oljuframleiðslu á norska landgrunninum. Hetta eru so sanniliga góð tíðindi fyri ein hin størsta olju- og gassframleiðaran í Evropa. Men henda positiva gongdin fer at steðga upp miðskeiðis í 2020 unum, um ikki tað verða gjørd stór nýggj oljufund komandi árini.
Smærri feløg, sum eru úrslitið av samanleggingum, ætla at brúka milliardir av dollarum í norsku oljuvinnuni komandi fimm árini. Kappingin er longu í gongd um at gerast triðstørsta olju- og gassfelagið á norska landgrunninum eftir Equinor og Petoro. Tíðindastovan Bloomberg skrivar, at tað serliga eru trý feløg, sum kappast um at gerast triðstørsta felagið og harvið eisini størsta sjálvstøðuga privata felagið. Hesi eru AkerBP, sum í 2016 kom burtur úr eini samanlegging av Aker og BP í Norra. Síðani Vår Energi AS, sum verður úrslitið av samanlegging av Point Resources og ENI í Norra. Og loksins Winthershall DEA, sum væntandi verður úrslitið av samanlegging av týsku feløgunum Winthershall og DEA.
Roknað verður við at eitt av hesum samanløgdu feløgunum fer at gera íløgur í Norra uppá 150 mia. kr. fram til 2022.
AkerBP kann røkka eini framleiðslu uppá 330.000 tunnur um dagin í 2023.
Vår Energi AS hevur ætlanir um at gera íløgur fyri 50 mia. kr. komandi fimm árini í Norra. Tá felagið kemur í hæddina er tað mett at framleiða 250.000 tunnur um dagin við einum ”breakeven” prísi uppá 30 dollarar fyri tunnuna.
Wintershall og DEA, sum ætla at leggja saman, fara at brúka 15 mia. kr. hvør á norska landgrunninum. Við samanleggingini verður felagið ført fyri at framleiða 200.000 tunnur av olju um dagin. Feløgini hava í dag meira enn 100 loyvi og luttaka í 20 framleiðandi feltum.
Innan fimm ár fer í hvussu er eitt av hesum trimum feløgunum framum franska Total, hvat framleiðsluni á norska landgrunninum ræður. Í fjør var Total størsti framleiðarin av olju í Norra bara aftanfyri Equinor og Petoro, við 214.000 tunnum um dagin.
Eitt annað felag, sum eisini kann gerast seg galdandi millum tey stóru, er svenska Lundin Petroleum, hvør fíggjarstjóri er føroyingurin Teitur Poulsen. Hetta fyrst og fremst takkað verið tess luttøku í Johan Sverdrup oljufeltinum, sum fer undir framleiðslu í 2019 og sum fer at eiga størsta partin av norsku framleiðsluni fram til 2023.
Framleiðslan hjá Lundin fer í 2022 verða 160.000 tunnur um dagin, hvat er ein tvífaldan av framleiðsluni í ár uppá umleið 80.000 tunnur. Tað kann eisini henda, at framleiðslan hjá Lundin í 2023 fer upp um 200.000 tunnur um dagin.
Keldur Oilprice.com og Bloomberg


text:
Søgan
Nomatek byrjaði virksemi sítt í 1979 sum teir fyrstu í Føroyum, sum burturav projekteraðu og framleiddu útgerð úr rustfríum stáli. Í 1993 fluttu vit í okkara núverandi hølir við Velbastaðvegin, Við Sandá 1, har vit hava skrivstovu, teknistovu, goymslu og framleiðsluhølir undir somu lon.
Øll hesi árini frá 1979 hava vit ment og framleitt nýggja útgerð til fiskavirkir, fiskiskip, alivinnuna og til vatnverk, alt úr fyrsta floks tilfari. Rustfrítt stál og plastikk, sum er góðkent til matvøruframleiðslu, og sum er lætt at halda reint.
Vit eru í dag 4 verkfrøðingar/teknarar, sum menna, projektera og standa fyri framleiðsluni, og í framleiðsluni hava vit í dag umleið 18 handverkarar, sum eru serkønir við nógvum royndum í arbeiði við rustfríum stáli.


text:
Tey, ið ætla at skipa fyri nýggjársbáli, mugu biðja um loyvi frá kommununi.
Er tú ein teirra, sum ætlar at skipa fyri einum nýggjársbálið, skal tú venda tær til kommununa og biðja um loyvi.
Tað er ikki loyvt at brenna stór bál uttan at kommunan hevur givið loyvi. Bál, sum eru størri enn 1,2 m í tvørmát, eru at rokna sum stór bál.
Tað er ikki alt, sum kann tveitast á eitt bál. Einans brenni, sum ikki dálkar, kann brúkast, t.d. óviðgjørdur viður og pappír og greinar.
Tað er ikki loyvt at brenna burturkast.
Leivdir frá bálum skulu takast upp beinanvegin og latast til kommunalu móttøkustøðina fyri burturkast.
Um bál elva til ampa, hevur kommunustýrið ábyrgdina av, at bálið verður sløkt og at leivdirnar verða koyrdar á kommunalu móttøkustøðina fyri burturkast.
les vegleiðingina um at brenna bál
Um tú hevur spurningar ella viðmerkingar er tú vælkomin at venda tær til Umhvørvisstovuna, telefon 342400, ella at senda okkum ein teldupost us@us.fo
« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
Oyggin í havinum
Bókadeild Føroya Lærarafelags
- Síður: 222
- Útgávuár: 2001
- Upprunamál: svenskt
- Innbinding: heft við klaffum
- Rithøvundur: Annika Thor
- Myndir: Alexandra Kern
- Týðari: Karl N. Hansen
Systrarnar Steffi og Nelli verða sendar úr Wien í Eysturríki, tá ið nasistarnir av álvara fara at leggjast á jødarnar í býnum. Tær verða skildar frá mammu og pápa sínum, og Steffi, sum er 12 ár, lovar at ansa eftir lítlusystrini.
Umborð á skipinum uggar Steffi Nelli og sigur henni frá summarbýnum við sandstrondum og pálmatrøum, har tær bara skulu ferðast. Í staðin enda tær á einari oyggj í skergarðinum við Gøteborg, og har er onki, sum tær høvdu ímyndað sær tað. Her er bara hav og grót, neyst og útróðrarbátar. Her luktar av fiski, og ongin dugir teirrra mál.
Her skulu tær búgva, við heimsins enda.
Á einari oyggj í havinum.


text:
Frits Johannessen er lærari og listamaður, føddur 22. mai 1944 í Fuglafirði.
Havt framsýningar í Fuglafirði, Tórshavn, Ballerup, Selfjord, Keypmannahavn, Umeå, Ålborg, Flensborg, Vejle, Tvøroyri, Gøtu og Kambsdali.
Myndprýðingar:
1964 Bragd í Brimvík, Gamli Kristin og jólini í Míni jólabók
1965 Snar skal vera druknaður í Míni jólabók
1969 Húsið, Takksemi í Míni jólabók
1973 Eugen van Schindel kapteynur, Jólaklokkurnar í Míni jólabók
1976 Fangi norðbúgvanna (Ejnar Schroll)
1981 Daniel Webster og murmildýrið, Ørvitisspæl, Hin blindi drongurin, Tann lítla kavagentan, Myndir, Peter Peine, Drypp, Jólatrøllið, Rakettin, Kongsins besti maður í Míni jólabók
1982 Gullfuglurin í Míni jólabók
Magnus og Jórun leita eftir gullinum (Adrian Johansen)
1984 Óvitar á hvalaveiðu (Jan Østbye)
1989 Magnus og Jórun fara at ferðast (Adrian Johansen)
2013 Mín jólabók (Hans Olaf Joensen)


text:
So er "Markleys Útbúgving" aftur á skránni. Tað verður sum vant í Norðurlandahúsinum, har fyrraparturin er settur av til miðnámsskúlanæmingar, meðan tað um kvøldið verður opið fyri almenninginum.
MFS samstarvar við Altjóða Skrivstovuni (ASK), Setrið og Lestrarvegleiðarafelagið um at geva teimum, ið ætla at lesa víðari útbúgving, eitt gott grundarlag at velja sína víðari útbúgving. Við at upplýsa um nógvu valmøguleikarnar, fáa miðnámsnæmingarnir inspiratión og betri vitan, um ta stóru lestraravgerðina.
Tiltakið bjóðar felags fyrilestrar, og møguleiki verður eisini fyri at tosa við vegleiðarar og lesandi á hægri útbúgvingarstovnum í serligum básum. Í básunum verða umboð frá føroyskum útbúgvingarstovnum, umboð úr norðurlondunum og øðrum londum í og uttan fyri Europa. Talan verður um bæði føroyskar og útlendskar vegleiðarar. Harumframt luttaka føroysk núverandi og fyrrverandi lesandi at geva góð ráð til framtíðarlesandi.


text:
Filmsfelagið pressuskriv:
Hvussu hava fólk í útheiminum skilt og tikið ímóti filminum The Islands and The Whales? Leikstjórin Mike Day sýnir filmin í Filmsfelagnum og greiðir aftaná frá á Paname Café
Filmsleikstjórin Mike Day er aftur í Føroyum. Tí fer hann at vísa virðislønta heimildarfilmin The Islands and the Whales í Havnar Bio sunnudagin 27. mai kl 16. Sýningin er almenn og atgongumerkjasølan er byrjað á netinum og við skivuna í biografinum.
Eftir sýningina fer Mike at greiða frá í hugnaliga umhvørvinum á Paname Café á Vaglinum í Havn kl. 17.30.
Spurt verður, hvussu móttøkan hevur verið úti í heimi, um útlendingar fata filmin annarleiðis enn vit, um hann setur málið um grindadráp í ein størri og annarleiðis samanhang, enn vit eru von við í Føroyum og um Mike hevur havt trupulleikar av Paul Watson og grindamótmælisfólki?
Mike Day er júst liðugur við ein nýggjan heimildarfilm í Texas í USA, og fer nú undir enn ein film á okkara leiðum í Norðuratlantshavi.
Filmsýningin og kjaktiltakið eru eitt samstarv millum Filmsfelagið, Grindamannafelagið, Havnar Bio og Paname Café.
27/5 kl 16:00 Mike Day presents: "The Islands and the Whales"


text:
Vit vilja virka fyri:
At børnini í Sóljugarði kenna gleði við at vera úti í náttúruni og vísa virðing fyri náttúru og umhvørvi.
At tey duga at brúka náttúruna til at spæla í, at sansa í og til at royna seg kropsliga.
At børnini kenna á teimum vaksnu, at tey vísa gleði, áhuga og ábyrgd fyri náttúru og umhvørvi í gerandisdegnum.
Hetta vilja vit gera við at:
0-2 ár
Vit ganga túrar í smærri bólkum, har barnið fær tíð til hugdýping. Steðga á og undrast. Vit geva dunnunum breyð, vitja fjósið og spæla í viðalundini. Í garðinum spæla vit nógv í ánni. Vatnið kann brúkast til nógv, t.d. at gera runukakur og kakao. Vit undrast saman við barninum og tosa um tað, sum vit síggja og uppliva.
3-4 ár
Vit læra barnið at ansa eftir náttúruni, vit taka upp eftir okkum. Vit økja barnsins tilvitan um árstíðirnar. Tosa um, hvat vit lata okkum í o.s.fr. Vit skreiða í kavanum, renna eftir aldunum, rópa eftir Nósa, finna spennandi ting niðri á sandinum. Vit royna at fanga áhugan hjá barninum fyri náttúruni og umhvørvinum. T.d. hava vit eplaveltu og rabarbugarð. Vit fara niðan í rættina, tá ið seyðurin kemur í rætt.
5-7 ár
Vit fara longri túrar. Vitja Sjósavnið, Náttúrugripasavnið o.s.fr.
Hvønn týdning hevur hetta fyri barnið:
Náttúran, har barnið vaks upp, er ein partur av samleikanum hjá barninum. Tí er tað neyðugt hjá barninum at kenna ta føroysku náttúruna. Í náttúruni fær barnið kropsligar avbjóðingar og sansaupplivingar, sum styrkja likam og kenslur. Samstundis lærir barnið um djóralív, smákykt, blómur, ber og aldur og at hava virðing fyri tí, sum er í náttúruni.


text:
Íløgur í framtíðina
Nú sjúkrarøktarfrøðingarnir lýsa við verkfalli, reika okkara tankar aftur á tíðina tá ið, vit sjálvi vóru í verkfalli í februar 2012.
Longu tá gjørdu vit vart við skeivleikan, sum er innan lønarviðurskiftini hjá ymiskum fakbólkum.
Tað eru ikki meira enn tvey ár síðani, fíggjarmálaráðharrin stóð á aðalfundinum hjá Pedagogfelagnum og lovaði, at hesin skeivleikin skuldi rættast
Vælvitandi at Pedagogfelagið í løtuni er í samráðingum og tí møguliga illa kann úttala seg, fara vit tó at loyva okkum at undrast;
Hvar munnu vit vera í mun til samráðingar?
Minnist Kristina Háfoss til síni lyfti?
Mann hon tora at fylgja teimum?
Í fylgiskjali til samgonguskjali stendur:
“ Samgongan vil menna dagstovnaøkið og geva tí uppiborna rúmd og tign...”
Vit vænta, at fíggjarmálaráðharrin Kristina Háfoss fer at halda orð og vísa verki ein vilja, til tess at lyfta lønarlagið hjá námsfrøðingunum upp á eitt uppiborið støði.
Vónandi er trupulleikin ikki samráðingarhátturin.
Vónandi er tað ikki so, at tað fyrsta fakfelagi, sum sleppur at samráðast, leggur loftið fyri, hvat onnur kunna fáa.
Kravið má sum minstamark vera, at tala er um veruligar samráðingar og atlit verða tikin til hvønn fakbólk sær og tann ymiska tørvin sum tey ymisku fakfeløgini hava.
Væntandi er eisini at báðir partar í slíkum samráðingum, kenna sær ábyrgd og samfelagsskyldu, at tryggja øllum javngóð lønarviðurskiftir og arbeiðsumstøður.
Man kann undrast um nógv – men vit undra okkum stórliga yvir, at politikarar í 2017 enn ikki duga at síggja dagstovnaøkið, sum eina fantastiska og alneyðuga íløga í framtíðina.
Dagstovnaráðið hjá Pedagogfelagnum


text:
Orð og lag: Øssur Berghamar
1. Vit minnast aftur á ta tíðina, ið fór avstað,
ímillum vinir hollar gott var vinalag.
Mangan heit var hond,
sterk vóru kærleiksbond,
tá sálin stimbrað varð – í trúnni styrkt og glað.
Tær løtur signaðu – vit aldri kunnu gloyma tær,
tá vitnað varð við frímóði um Frelsaran.
Og vit gleddust tá
um øll, ið søgdu frá
teim undurverkum, eina Jesus gera kann.
Niðurlag: Gamlar gøtur, dýrar løtur,
tá vit saman leitaðu á fund.
Gamlar gøtur, friður søtur,
minni rík um manga farna stund.
2. Við megi sangurin um Harran mangan ljómaði,
tá vit av hjarta sungu, alt vit vóru ment
um tann sæla lut
at eiga frið við Gud,
ið er tann størsta signingin, vit hava kent.
So broyttist tilveran, og ymisk gjørdist lívsins leið,
men signað er, at Jesus kennir okkum væl.
Og vit ynskja her,
at hann, sum var og er,
við endurnýggjan okkum aftur vitja skal.
Niðurlag: Gamlar gøtur – við hans føtur,
har kann sálin aftur vera glað.
Gamlar gøtur, Harrin møtir
tær og mær í kærleika í dag.


text:
Jan Müller
23.11.2017 - 16:48
Í vikuni lat aftur 30. oljuútbjóðingin á bretska landgrunninum. Heili 68 oljufeløg hava latið 96 umsóknir inn um teir 239 teigarnar, sum hava verið bodnir út til oljuleiting. Ein partur av útbjóðingini fevnir um stóran part av økinum vestan og norðan fyri Hetland, tvs. tætt við føroyska markið. Enn vita vit ikki, hvørji feløg hava søkt og hvørji øki. Men tað er sannlíkt, at fleiri av umsóknunum uttan iva fevna um økið eystan fyri føroyska markið. Hetta fáa vit nærri at vita um nakrar mánaðir, tá bretsku myndugleikarnir eru lidnir at viðgera umsóknir og lata loyvini. Sum skilst verður hetta einaferð komandi vár.
Nick Richardson, stjóri í Oil and Gas Authority, sigur, at tey eru sera væl nøgd við undirtøkuna, og at so stórur áhugi er fyri at leita eftir olju og gassi, hóast fíggjarligu fortreytirnar hjá vinnuni ikki hava verið av teimum bestu hesi seinastu árini. Hann vísir á, at feløgini tykjast væl nøgd við nýggju sokallaðu innovativu loyvistreytirnar, sum bretskir myndugleikar hava tikið stig til fyri at økja um áhugin fyri at leita í bretskum øki. Feløgini hava so eisini tikið væl ímóti ókeypis seismikkinum og øðrum tifari, sum tey hava fingið frá myndugleikunum.
Umframt at viðgera mongu umsóknirnar fer OGA, sum svarar til okkara Jarðfeingi, at fyrireika 31. útbjoðingina, sum letur um miðskeiðis í 2018. Í komandi viku fara myndugleikarnir at bjóða út ókeypis nýggj data og tilfar, sum varð fingið til vega í 2016, tá bretska stjórnin stuðlaði eitt nú seismikkskjóting og tulking við stórum peningaupphæddum. Hetta tilfarið skal vera við til at stuðla upp undir komandi 31. útbjóðingina, sum fer at fevna um øki, har lítil ella eingin leiting hevur verið áður.


text:
Orð og lag: Jákup Eli Joensen
Fyrstu ferð tú ringdi, so fitt, og tú spurdi eftir meg
eg bleiv, so glaður, at eg trúði, men bleiv illa lokkaður av teg
so eg sigi nei takk góða finn tær heldur ein annan drong
Dagin eftir fór eg ein túr í roykstovuna, og har hittið eg teg
tú sást meg har, men tú lat sum um tú ei kendi meg
so eg sigi nei takk góða finn tær heldur ein annan drong
Tí tú royndi, at lokkað meg, eg bleiv, so glaður, at eg trúði teg
men nú vísur tað seg, at tú hevur ein annan mann
so eg sigi bara góða halt teg heldur til hann
Men um tú tekur ímóti mínum vinarboðum skal eg nokk siga ja
men um tú roynir aftur, at lokkað meg, so rýmið eg avstað
annars nei takk góða finn tær heldur ein annan drong
eg sigi nei takk góða finn tær heldur ein annan drong
nei takk góða finn tær heldur ein annan drong


text:
Árni M. Dam í hevur verið fiskiskipari í mong ár og var við til at gera fiskivinnulógina í 1996 og var sum einasti royndir fiskimaður við í Nýskipanarbólkinum. Hann sigur millum annað, at tað er ein stór misskiljing tá tað verður sagt at stovnarnir verða betur røktir undir eini kvotaskipan. Har kvotur eru ásettar, verður í meðal fiskað munandi minni, enn áðrenn kvotur vórðu ásettar. Víðari sigur hann, at samanbera Barentshavið og føroysku grunnarnar er nærum tað sama, sum at samanbera landbúnaðin í fjallalandinum Sveis við landbúnaðin í landbúnaðarlandinum Póllandi. Eisini vísir hann á, at fiskidagaskipanin er ein etisk røtt skipan og kann saktans stýra fiskiskapinum líka væl ella betur enn kvotur, men ein fortreyt er, at hon má stillast rætt.
Les her brot úr tí sum Árni M. Dam skrivaði í Nýskipanaralitinum á síðu 245-246
Tað hevur ofta verið ført fram, at tað er nógv betur at stýra fiskiskapinum við kvotum. Víst verður til, at nøkur av okkara grannalondum hava megnað at hildið t.d. botnfiskastovnarnar nógv størri enn okkara við Føroyar. Eitt, ið hevur verið víst á sum sera góð umsiting, er t.d. toskastovnurin undir Íslandi. Her má vist talan vera um eina misskiljing, tí besta veiðan hjá íslendingum av toski, er sjáldan ella ongantíð komin upp á at tað sum eingilskmenn fiskaðu sum miðalár yvir longri tíðarskeið.
At samanbera skipini, ið fiska í Barentshavinum við tey, sum fiska undir Føroyum er heilt burturvið, tí at kvotan í Barentshavinum er keypt við, at vit gjalda við uppsjóvarfiski og fáa síðani rættindi at veiða botnfisk í Barentshavinum. At fara og gera samanbering av rakstrinum hjá skipum undir so ymiskum fortreytum gevur onga meining.
Veiðiøkini í Íslandi, Noregi, í Barentshavinum o.s.fr. eru heilt ymisk frá veiðiøkjunum undir Føroyum. Í Barentshavinum kanst tú toga í dagavís uttan at broyta kós, og hava nærum sama %-býti av fiskasløgunum í veiðuni.
Undir Føroyum er heilt øðrvísi. Skapið av botninum í Føroyska økinum ger, at tað er ein sera lítil partur, har tú fært tey fiskasløgini, sum hava ein skjótan vøkstur, so sum tosk, hýsu og upsa. Botnformur og samanseting broytist alla tíðina soleiðis at sera torført er at fiska beinleiðis eftir einum ávísum fiskaslagi t.d. toski ella hýsu. Eitt tog ella ein seta kann hava eitt ávíst %-býti av fiskasløgum og um toga ella sett verður aftur í slóðina, so kann %-býti verða heilt øðrvísi.
Verða kvotur nýttar at stýra fiskiskapinum við soleiðis, at eitt ávíst tonsatal skal fiskast av hvørjum fiskaslagi sær, so má fiskiskapurin støðga, tá ið kvotan er rokkin.
Hettar ger, at í blandingsfiskiskapi er sera stórur vandi fyri “High grading”, á Landgrunninum og á Føroyabanka. Bæði tá tosað er um at sortera smærri fisk frá og tá tey skjótu skiftini eru millum toskastovnin og hýsustovnin, sum er nærum ómøguliga at taka hædd fyri, í eini kvotaásetanini. Hetta vita allir, ið hava veitt undir Føroyum. Hetta var eisini tað, ið hendi undir royndini við kvotum í 1995.
Verður nýggj skipan gjørd við kvotum, har ongi veiðiloyvir eru, so er vandin upp aftur størri fyri “High grading”, tá einki kontroll er við veiðuorkuni.
Har sum kvotur eru ásettar hava loyvini minkað skjótt, og í takt við, at loyvini fækkast hevur insitamentið fyri at blaka fisk út aftur, tí hvørt loyvið hevur havt nokk av kvotu. Tó so kortini er tað sera sannlíkt, at stór útblaking er, tí har kvotur eru ásettar, verður í meðal fiskað munandi minni, enn áðrenn kvotur vórðu ásettar.
Hesin trupulleikin er ikki til staðar, um fiskidagar verða brúktir, og tá er ikki neyðugt við loyvum.
Fiskidagaskipanin er ein etisk røtt skipan og kann saktans stýra fiskiskapinum líka væl ella betur enn kvotur, men ein fortreyt er, at hon má stillast rætt.
Felagið Línuskip


text:
Høllin klár til steypafinalurnar hálvan februar
12-01-2018
Við nýggju hallunum fáa nú smærru ítróttarfeløgini bestu karmar, sigur Sigur Ó. Vang, mentamálaleiðari hjá Tórshavnar kommunu
Tórshavnar býráð samtykti í november 2015 at byggja Høllina á Hálsi út til dupulthøll, soleiðis at fullur hondbóltsvøllur kemur aftrat. Harumframt verða bygd høli til judo og borðtennis, so hesar ítróttagreinir fáa bestu umstøður. Dupulthøllin skal eisini kunna veita umstøður til aðrar ítróttagreinir, til finalur og til størri altjóða kappingar.
Høllin kemur at hava pláss fyri umleið 1800 áskoðarum á verandi áskoðaraplássum, umframt tveimum áskoðarapallum, sum kunnu flytast. Eitt nú til konsertir kann roknast við plássi fyri 2500-3000 áhoyrarum, alt eftir uppseting.
Dánjal Samuelsen, sum er leiðari fyri allar hallirnar í Tórshavnar kommunu, sigur, at arbeiðið hevur gingið sera væl og at nýggju hallirnar vera klárar til steypafinalurnar hálvan februar.
Útbyggingin byrjaði í mai 2016. Kostnaðarætlanin er 52 mió. kr.
Stroymingin úr høllini á Hálsi sæst her


text:
Kunning um eftirløn og samlagstrygging er at finna í hesum faldara
Eftirløn & Trygging
Eftirlønargjøld skulu flytast til LÍV á konto 9870-990.540.6
P-tal skal upplýsast í samband við inngjald av eftirløn.
Limir skulu sjálvir avtala við eftirlønarfelagið um hvussu eftirlønin skal samansetast.
Eftirlønargjald
Samlagstrygging
Maskinmeistarafelagið hevur, saman við Føroya Skipara- og Navigatørfelag, avtalu við LÍV um samlagstrygging. Allir virknir limir felagsins kunnu vera við í hesari trygging.
Gjald
Tryggingargjaldið hjá teimum, sum hava eftirlønarskipan hjá LÍV, verður drigið frá inngjaldinum til eftirløn.
Limir, sum ikki hava eftirløn hjá LÍV, skulu skulu gera avtalu við LÍV um at rinda tryggingargjaldið kr. 300 um mánaðin.
Tryggingarupphæddir
Leiðbeining
Telefon:
LÍV
Tlf. 311111


text:
Barbara Holm 14.05.2018 (13:45)
Nýggja kirkjan á Glyvrum elvir til kjak
Nýggja kirkjan, sum skal byggjast á Glyvrum, elvir til kjak á sosialu miðlunum. Tí í sambandi við, at kommunan broytti byggisamtyktina so at kirkjan kann byggjast á staðnum, eru kjakarar farnir at seta spurnartekin við hesa kirkju.
Summi halda, at upprunaliga tekningin av kirkjuni, sum sæst á heimasíðuni hjá arkitektunum er vøkur og hugnalig. Men á myndini, sum kommunan hevur lagt út, sær hon meira út sum eitt virkið, halda fleiri kjakarar. Kjakast verður á Facebook síðuni hjá Runavíkar Kommunu, umframt aðrastaðni við.
Millum annað hetta skriva kjakarar á Facebook:
"Um hettar verđur kalla ein kirkja so sigi eg bara " vor herre bevares " .
Stór skom at byggja eina Kirkju sum lìkjist einum industribygningi.. "
"Áðrenn eg las tekstin, helt eg hattar var okkurt við egningarskúrðar at gera"
"Líkist meira einum krematorium"
Tað var á býráðsfundi fríggjadagin, at Runavíkar kommuna samtykti at broyta byggisamtyktina so, at hendan kirkjan kann byggjast á Glyvrum. Møgulig mótmæli og/ella broytingaruppskot skulu verða býráðnum í hendi í seinasta lagi 22. juni 2018.
Sí myndirnar ávikavist av heimasíðuni hjá arkitektinum sna.fo og myndina frá heimasíðuni hjá Runavíkar kommunu undir greinini her.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jónaoyggjar
Jónaoyggjar ella Jonisku Oyggjarnar (grikskt; Eπtάvnσa ella Iόvιa vnσιά) eru ein oyggjabólkur í Grikkalandi. Landsluturin nevnist á grikskum Πepιφέpeιa Iovίwv Nήσwv, á enskum eitur landsparturin Ionian Islands Periphery. Grikska navnið Eptanisa merkir Sjeyoyggjarnar. Hitt grikska navnið og tað sum útlendingar oftast nýta til henda oyggjabólk kemur av navninum á havinum, har oyggjarnir eru, Jóniska havið ella Jónahavið. Størsta oyggin kallast Kefalonia. Jónaoyggjar hava umleið 220 097 íbúgvar (2005). Høvuðsstaðurin eitur Korfu og er á oynni við sama navni. Grundarlagið undir búskapinum er ferðavinna. Málið er griskskt. Álvarsamir jarðskjálvtar raktu oyggjarnar í 1953, serliga Kefalonia var hart rakt, størsti parturin av oynni varð lagdur í oyði. Lítla oyggin Ithaka er m.a. kend tí hon er týdningarmikil partur av søguni í Odyseini hjá Homer, Itaka var heimstaðurin hjá Odysseus.[1]
Oyggjarnar[rætta | rætta wikitekst]
- Korfu (Kέpkupa)
- Paxos (ΠaEoί)
- Lefkada (Aeukάδa)
- Ithaka (Iθάkn)
- Kefalonia (Keφaλovιά)
- Zakynthos (Zάkuvθoς)
- Kythira (Kύθnpa)


text:
Vilja hava anoreksia á tímatalvuna
09-01-2018
- Vit hoyra ofta um anoreksia, men vita ikki nóg nógv um tað. Tí skal tað á tímatalvuna, siga Kristina Nattestad og Nikolina Ravnsfjall.
Tann 29. januar skulu tvær gentur frá skúlanum á Giljanesi luttaka á árliga Ungdómstinginum, sum verður á Christiansborg 29. januar.
Tær báðar Kristina Nattestad og Nikolina Ravnsfjall hava saman við flokki sínum seinastu mánaðirnar arbeitt við einum uppskoti, sum tær skulu leggja fram á árliga Ungdómstinginum, sum verður í Keypmannahavn seinast í hesum mánaðinum.
Uppskotið, tær fara at leggja fram, snýr seg um at fáa sjúkuna anoreksia á tímatalvuna.
- Tað er nógv frammi í tíðini, og vit hoyra ofta um tað. Men vit vita bara alt ov lítið um hesa sjúkuna. Tí halda vit, at tað átti at verið ein fastur partur av undirvísingini í lívfrøði, siga tær báðar, Kristina og Nikolina.
Saman við lærara sínum, Inga Wiberg, vitjaðu tær í morgunsendingini og greiddu nærri frá uppskotinum.


text:
Súgdýr í MykinesiBert tvey sløg av súgdýrum liva í Mykinesi, (hús)músin og haran.
Haraftrat eru húsdýrini seyðir, hestar, kýr, hundar og kettur.
So at siga dagliga síggjst tvey sløg av kópum – steinkópur og láturkópur.
Tað kann henda, at hvalir eru at síggja – bóghvítuhvalur (mastrarhvalur), grindahvalur, nísa og sjáldnari nebbafiskur, augustur og kúlubøka.
Súgdýrini í Mykinesi.
(Hús)Mýs.Eingin veit at siga, hvussu leingi mýsnar hava livað í Mykinesi, men nevnt kann verða, at presturin Land skrivar í bókini "Forsøg til en beskrivelse over Færøerne" í 1800, at tá vóru ongar mýs í Mykinesi. Ringt er at meta við vissu, um hetta er rætt, men helst er tað ikki so. Nýggjar DNA-kanningar hava víst áhugaverd úrslit. Hvussu víða mýsnar eru, kann vera við at vísa, hvussu og hvaðani Føroyar eru búsettar, tí húsmýsnar fylgja menniskjunum. Íløgukanningar av føroyingum hava víst, at føroyskir menn eru komnir úr Noregi, meðan føroyskar kvinnur er komnar úr Írlandi.
Húsmýs kunnu býtast í tvey sløg – eysturmýs, ið komnar eru úr Noregi; og vesturmýs, ið komnar eru úr Týsklandi og Onglandi, og sum í dag finnast í Mykinesi, Hesti, Nólsoy og Fugloy. Í hinum oyggjunum eru blandingssløg av eystur- og vesturmúsum. Hevur Land rætt, er tað áhugavert, at mýsnar í Mykinesi eftir 200 árum hava ment seg til eitt serligt slag við egnum navni: Mus Musculus Mykinessiensis. Tað hevur helst tikið um 1000 ár at nátt fram til hetta slagið. Eingin veit at siga, hvussu nógvar mýs eru í allari oynni. Tær eru at finna í húsum, hjøllum, úti í náttúruni, í lundalendi og heilt yviri á Borgardali.
Mykinesmýsnar eru kropsliga sermerktar, felags við øðrum vesturmúsum í Føroyum, t.d. er halin langur, bakbeinini long og sterk, og tað gevur sterka kraft í lopum. Tær eru øðrvísi littar enn vanligu húsmýsnar, brúnligari á liti, men ljósari búk. Mykinesmýsnar hava áhugavert fyribrygdi, tí innaru nasagluggar eru meiri viggskornir enn á øðrum músum og hetta hava tær felags við mýsnar á St. Kilda, vestasta oyggj heilt fyri seg sjálva á Hebridunum. Hugsast kann, at húsmýsnar í Mykinesi og í St. Kilda umboða elstu mýsnar í Evropa.
Vanliga síggjast mýsnar ikki, men eru í kjallarum, hjøllum og tær kappast við starar. Tær kunnu krúpa gjøgnum smá hol, sum ikki eru størri enn l6 mm.
Les meiri um húsmýsnar í Føroyum her (á føroyskum): Her (á enskum).
HarurHarur eru í Mykinesi, men tær eru ikki nógvar og talið tykist ikki broytast. Tær hava vist júst til lívsins uppihald, tí talið veksur ikki. Menn fara ikki at skjóta harur.
Fyrstu harur komu ikki fyrr enn 1965 í Mykines.
Tað løgna er, at harurnar oftast liva í 400 til 500 metra hædd uppi í haganum og ofta síggjast tær heilt uppi við Knúk í urðini vestantil har radiomasturin stendur. Tær kunnu koma heilt oman í hagan, oftast ein og ein, og hon er skjót at leypa úr staðnum, har hon hevur sitið trygt og goymt fyri at koma nóg langt burturfrá.
Harurnar í Mykinesi eru av somu ætt sum hinar í Føroyum; upprunaliga komu tær úr Noregi í 1850-unum av norsku oynni Kragersø. Upprunaliga var slagið snjóharur, hvítar um veturin, men tey mongu árini í Føroyum hava ført við sær, at tær eru gráligar á liti um veturin.
Myndir av harum í Mykinesi
Havsúgdjor undir oynna.
Kópar.Tá tú kemur niðan á Rógvu og gongur út í Hólm, sært tú mangan kópar líggja á flesjunum norðan fyri Hólmin alt árið. Út fyri lendingini og út fyri Hólmsgjógv á lítlari fles síggjast kóparnir nær við og tað sær út sum eru teir forvitnir, ikki minst tá tú ert í báti nær við. Tú sært høvdið við stórum myrkum eygum leitandi, og brígslar tú, hyggja teir forvitnir.
Fyrr í tíðini vóru kópar regluliga jagstraðir og menn fingu pening fyri at koma við kópakjálkabeinum; hildið var, at teir tóku nógvan fisk. Á látrum fóru menn í land og slógu kvølparnar íhel, aðrenn teir fóru á sjógv. Nú kemur tað fyri, at kópur verður dripin – og tvøstið smakkar hendinga væl, men er feitt.
Tað kann koma fyri, at einir 300 kópar liggja á flesjunum vestan- og norðanfyri, tá fjøra er og tá tornar skinnið. Teir geva ljóð frá sær,sum hoyrist langan veg. Í góðveðri við sól er hetta ein vøkur sjón at síggja, har teir liggja á flesjunum ella svimja í klára sjónum Úti á Bøli – víkini beint vestan fyri vitan.
Myndir av kópum á flesjunum
Hvalir.Frásagnir eru so at siga á hvørjum ári um hvalir, sum sæddir eru í Mykinesi.
Fyri nøkrum árum síðani vórðu nakrir hvalir hildnir til í lendingargjónni. Seint í 1990-árunum sigldi postbáturin SÚLAN beint fram á lítla grind uttan fyri lendingargjónna. Grindin varð rikin til Bíggjar og har gjørdi hon landgongd.
Seinnu árini eru fleiri mastrarhvalir – bóghvítuhvalir – sæddir framvið landi. Ein dagin, tá menn vóru á fjalli, sóu teir fimm mastrarhvalir svimja fram við landi og millum skerini eystan fyri bygdina.
Ár 2000 sást ein kúlubøka um 100 m. norðanfyri Hólmin, nær Hólmsgjógv. Nakrar dagar seinni sást ein kúlubøka frá báti sunnanfyri bygdina. Mundi tað vera hin sama?
Seint í 1990-árunum sóust nebbafiskar og augustur sunnan fyri Mykines. Tveir nebbafiskar svumu vestureftir nær landi. Augusturin var langt frá landi, men var eyðkendur við sínum skráa blástri.


text:
Orð og lag: Graham Kendrick
Týtt: Flóvin Tyril
1. Tú komst sum hjálparleyst barn
í heimin her – tín dýrd var fjald,
til tænara gjørdi teg,
gavst teg at vinna okkum lív.
Niðurlag: At tæna komst tú, Kongur lívs,
tú biður okkum fylgja tær –
at bera lív várt sum dagligt offur fram
í tilbiðjan og tænastu.
2. Í urtagarðinum har
tú mína tungu byrði bar.
Við sorg títt hjarta varð knúst –
tíns Faðirs vilja lýðin var.
3. Kom hendur, føtur hans síggj –
tey merki, hann á krossi fekk.
Tær hendur, skapt høvdu alt,
av grummum hondum negldust fast.
4. At tæna tær okkum lær,
og lat várt lív teg lyfta høgt –
hvørs annars tørv seta fremst,
so Kristus, tú, kanst heiður fá.


text:
Eik tillagar rentuna08-10-2008
Altjóða fíggingarkostnaðurin er seinastu vikurnar vorðin munandi dýrari, og tí hækkar Eik Banki nú útlánsrenturnar við 0,65 prosentum p.a. Samstundis mælir Eik bústaðaeigarum til at umhugsa at fíggja bústaðir við realkredittlánum, sum m.a. gera tað møguligt at verja seg móti rentuhækkingum
Øll innlán í Eik-samtakinum eru nú statsgaranterað07-10-2008
Danski staturin veitir nú trygd fyri øllum innlánum í Eik-samtakinum. Tað er greitt, eftir at nevndin í Eik Banka hevur tikið avgerð um, at samtakið framhaldandi verður partur av teirri sonevndu Privatu Tilbúgvingini
Leiðarastarv leyst at søkja02-10-2008
Vit sóknast eftir leiðara til Móttøkuna á deild okkara í Sverrisgøtu í Havn. Freistin at søkja er 17. oktober
Eik Banki avsannar leysasøgur28-09-2008
Onki hald er í leysasøgunum um, at Eik Banki skal vera komin í trupulleikar. Eik hevur gott gjaldføri og høgan solvens, og onki er hent, ið ávirkar fíggjarligu støðu bankans ella vánirnar hjá Eik
Føroyingar í stórum tali leggja um til realkredittlán25-09-2008
Í Føroyum leggja fólk í hópatal um frá vanligum bankalánum til realkredittlán fyri at sleppa undan rentuhækkingum


text:
- Tíðindi, mentan og ítróttur
Johnny fer frá sum kringvarpsstjóri
Johnny í Grótinum fer frá sum stjóri í Kringvarpinum.
Hesum boðar formaðurin í kringvarpsstýrinum, Rúni Heinesen, frá í kvøld.
Í tíðindaskrivi sigur stýrisformaðurin soleiðis:
"Í dag hava Johnny í Grótinum og Kringvarpsstýrið gjørt avtalu um, at Johnny fer úr starvinum sum kringvarpsstjóri. Báðir partar eru samdir um, at tað er frægast fyri stovnin, at samstarvið partanna millum endar nú.
Inntil nýggjur stjóri er settur hevur Kringvarpsstýrið gjørt av at lata Kára Sólstein, starvsfólkaumboð í Kringvarpsstýrinum, røkja stjórastarvið."
Sí eisini


text:
Orð: Sven Jeppsson
Týtt: Kajfinn Hammer
1. Livir tú lívið í Kristus, o, sál?
Bert tú ein hvítan skrúð?
Ert tú enn fylt við óvilja, drál?
Elskar enn heimin tú?
Niðurlag: Livir tú í dag, o, sál?
Sig, er væl Jesus títt alt?
Spyr teg hvønn dag: Á, livi eg
lívið, sum ljós og salt?
2. Livir tú lívið so ríkt sum Hann vil?
Brennur enn hjartans glóð?
Minst til, Guðs dýrdleiki hoyrir tær til,
lív her í yvirflóð!
3. Sig, sær væl verðin Jesus í tær?
Sær hon Hans reina brá?
Kennir hon frelsunnar balsam har
hvønn dag tær streyma frá?
4. Skjótt kemur Jesus, á, sál, tú tá
alt opinberað fært!
Ert tú í loyndum fallin frá?
Brennur tín lampa bjart?


text:
Janus á Húsagarði er føddur í Tórshavn 13. desember 1975.
Hann hevur teknað, síðan hann var smádrongur. Tað veit hann, tí hann ein dagin hitti ein, hann gekk í barnagarði saman við, sum spurdi hann, um hann framvegis teknaði líka nógv.
Tá ið Janus var liðugur at ganga í skúla, arbeiddi hann umborð á Norrønu í seks ár ella rættari í seks summur, tí um veturin fjakkaði hann serliga í Asia. Á fjakkaraferðunum hevur hann teknað alla staðni, hann kom fram, og fekk nógvan íblástur, haðani hann ferðaðist.
Síðani hevur Janus lært til snikkara og hevur búð úti á bygd í Føroyum í nógv ár, men er nú fluttur til Havnar.
Janus arbeiðir nú sum snikkari, men brúkar nógv av sínum fríløtum at tekna. Dreymurin er at kunna brúka enn meira tíð uppá at tekna, mála, dreya og telgja trælutir.
Myndprýðingar:
2006 Dunnuungin Pu (Jógvan Edmund í Geilini)
Mín jólabók
2007 Mín jólabók
2008 Ferðin hjá Mosamollis
2009 Elifantilsi, Mín jólabók 2009 (Alexandur Kristiansen)
2010 Ferðin hjá Mosalisu
Mín jólabók
2011 Veiða vind (Rakel Helmsdal)
Hin klóka æðan (Oddvør Johansen)
Mín jólabók
2013 Mín jólabók
2014 Mín jólabók
2015 Vættrajól
Umrøða:
Beate L. Samuelsen: Ein virkin listamaður á Áarvegnum. Dimmalætting, Ólavsøkublaðið 2009
Beate L. Samuelsen: Moslisa hjá Janus á Húsagarði. Dimmalætting 25. juni 2010


text:
Skulu ikki gjalda skatt av gávum
Politikkur21-09-2018 - 10:18 - Jóanis Albert Nielsen
Almennar viðmerkingar
Endamálið við uppskotinum er, at ein og hvør, sum fær eina gávu, sum er kr. 5.000,00 ella minni, skal sleppa undan at gjalda skatt av hesi gávu. Eingin kann fáa meira enn kr. 5.000,00 skattafríar frá sama gevara í einum ári. Heldur ikki kann samlaða upphæddin av skattafríum gávum fara upp um kr. 30.000,00 í einum ári. Við tað at uppskotið einans fevnir um gávur frá likamligum persónum, er talan um pening, sum longu er skattaður einaferð.


text:
Nýggjastu tíðindini
Melda til tíðindabræv
Tíðindi - 12. juni 2018
Pætur Smith Clementsen hevur sett liðið, sum klokkan 16:30 skal royna seg á útivølli móti Kekkia. Dysturin kann síggjast á FSF.fo, umvegis youtube rásina hjá kekkiska fótbóltssambandinum
Føroyska liðið, ið byrjaði á vøllinum tá Føroyar og Kekkia møttust á Tórsvølli 14. september í fjør - Mynd: Oliver Joensen
Føroyski landsliðsvenjarin hjá kvinnum, Pætur Smith Clementsen hevur framt fýra broytingar í byrjunaruppstillingini til dystin móti Kekkia, sum verður í dag klokkan 16:30, í mun til dystin móti Slovenia, sum var á Tórsvølli farna hósdag.
Tær, ið byrja á føroyska liðnum, eru hesar: Anna S. Hansen, Birita Bergsdóttir Nielsen, Birna Tummasardóttir Mikkelsen, Lív Finnbogadóttir Arge, Arnborg Lervig, Heidi Sevdal, Ásla Johannesen, Olga Kristina Hansen, Ansy Sevdal, Margunn Lindholm og Rebekka Eschen Danielsen.
Eykaleikarar: Jóna Nicolajsen, Eyðvør Klakstein, Rannvá Biskopstø Andreasen, Milja Reinert Simonsen, Katrin Akursmørk, Sara Samson Lamhauge og Jacoba Langgaard.
Dysturin kann síggjast her, umvegis youtube rásina hjá kekkiska fótbóltssambandinum:


text:
Í dag byrjar fimtandi Summar Festivalurin, og lagt verður fyri við lívligari og litríkari skrúðgongu.
Klokkan 14:30 fer karnevalgonga úr Klaksvíksgarðinum og heim í ítróttarhøllirnar, har Silvalandið heldur til. Bubu og Silvi vera á odda fyri skrúðgonguni, og eisini fara fólk og bamsur at seta lív í.
Tá ið skrúðgongan er komin fram til ítróttarhøllirnar, letur Silvaland upp. Silvaland er fyri børn og familjur, ið eru á Summar Festivali, og bjóðar aktivitetir, stuttleika, undirhald og framførslur.
Silvaland hevur opið hósdagin, fríggjadagin og leygardagin frá kl. 15.00 til 20.00.
Um tú veitst okkurt, sum VP ikki veit - skriva so til vp@vp.fo


text:
Donsku dámurnar vunnu sær 3 gullmerki og 1 silvur afturat á EvropeMeistarstevnuni í Chartres í gjár, afturat gullinum í 4×50 frí fyrradagin. Lotte Friis vann 800 frí á millum annað World Cup vinnaran Katinka Hosszu, við tíðini 8:10.24 sum hon sjálv er væl nøgd við, tí tað er minni enn 3 sekund spakuligari enn teir 8:07.53 sum hon vann við á EM í Stettin í fjør, hóast hon tá var niðurtrappað og nú er í tungari venjing. Rike Møller Pedersen vann yvirbevísandi 200 bringu við 2:17.26, og Jeanette Ottesen 50 firvald við 25.21, umframt at vinna silvur í 100 frí við 53.13.
Har vóru eisini fleiri av teimum yngru sum kláraðu í finalur og hálvfinalur, og í morgun helt stimin áfram, tá ið til dømis 93-arin Viktor Bromer svam seg í finalu í 200 firvald við næstbestu tíð av øllum, 1:53.99 og nýtt danskt met á stuttgeil. Tíðin hjá Viktor var eisini undir kravtíðina til HM í Istanbul í næsta mánaða, ið tó ikki er galdandi tí at donsku reglurnar krevja at tíðin skal klárast í finalu.
Danir hava eisini Rikke Møller Pedersen í hálvfinalu við bestu tíð av øllum í 100 bringu, Lotte Friis í finalu í 400 frí, Daniel Skaaning í hálvfinalu í 100 blandað, eitt lið við í finaluni í 4×50 blandað mix, umframt Jeanette Ottesen og Katrine Holm Sørensen víðari í hálvfinalu í 100 firvald. Alt kappingar sum verða avgreiddar seinnapartin, tá ið eisini Pál Joensen skal royna seg í skjótasta riðli í 1500 frí. Skjótasti svimjari svam 14.53.14 í morgun, so har var einki sjokk frá spakuligaru riðlunum sum í fjør, tá ið Sawrymowicz um morgunin svam 14:29.81, ið endaði við at gerast vinnaratíðin.
Danir eru nú triðovast í kappingini um at vinna flest heiðursmerki, aftanfyri Frakland og Ungarn. Soleiðis sum stimin er nú, kunnu tey væl enda hægri enn tað 🙂


text:
31.12.2011 – 01.01.2012
Kl. 22.00 Kirkjugongd – Guðstænasta við Símun P. Jacobsen
Kl. 23.00 Kyndlagongd - frá kirkjuni og niðan í høllina
Kl. 23.30 Bálið verður tendrað
Kl. 24.00 Stórt felags fýrverk
Kl. 00.30 Farið verður inn í høllina, har borðreitt verður við suppu, kaffi/te og køkum
Zvonko Mrdalo heldur nýggjársrøðu.
Felagssangur
Føroyskur og enskur dansur
Skálkar v/ Hallur Mikkelsen, Hans Jacob Kollslíð, Hans Petur Olsen og Gunnlaugur Sighvatsson spæla
Øll hjartaliga vælkomin, bæði gestir og bygdarfólk
Møtið fjølment !


text:
Vígdis Hentze Olsen
Vígdis Hentze Olsen er ein føroyskur dansari, koreografur og sjónleikari. Í 2006 vann hon donsku dansikappingina hjá DR Kan du danse?. Hon hevur nomið sær útbúgving innan dans í Gøteborg og í New York. Hon er virkin á fleiri ymiskum økjum bæði sum dansari, koreografur og undirvísari í fleiri londum, eisini í Føroyum, eitt nú hevur hon gjørt koreografiina til sjónleikin Myrk rúm (2014) sum Marjun Syderbø Kjelnæs hevur skrivað leikhandrit til og til musicalina Jesus Christ Superstar (2010).
Heiður[rætta | rætta wikitekst]
- 2005: Starvsløn frá Mentanargrunni Landsins
- 2005: Árligan stuðul frá Ballet Academy.
- 2006: Vinnari av donsku sjónvarpskappingini “So You Think You Can Dance?” DR, Danmark.
- 2007: Stuðul frá Gramex.
- 2008: Eitt-ára gávugóðs íbúð í New York frá Bikuben grunninum.
- 2008: Gávugóðs frá Merce Cunningham Studio
- 2008: Eitt-ára persónligt sponsorat frá Føroya Banka
- 2009: Stuðul frá Gramex, Danmark.
- 2009: Starvsløn frá Mentanargrunni Landsins
- 2010: Árliga starvsløn frá danska sjónleikarafelagnum.
- 2011: 3-mánaðar starvsløn frá Mentanargrunni Landsins
Keldur[rætta | rætta wikitekst]


text:
Ísraelsmissiónin tekur lut í einum altjóða samstarvi at bera út gleðiboðskapin í Tel Aviv, nevnt Immanuel Minestry.
Í samstarvinum eru ísraelsmissiónsfelagsskapir úr Finnlandi, Svøríki, Norra, Danmark og Føroyum umframt missiónsrørslur í Týsklandi, USA og Ísrael.
Arbeiði hevur sítt útgangsstøði í Immanuelskirkjuni og Meinigheitshúsinum í Tel Aviv, har sjey ymiskar meinigheitir húsast.
Eitt vikuskifti kunnu fleiri hundrað fólk verða til ymsar samlingar í hølunum.
Umframt at hava lim í stýrinum fyri arbeiðið, stuðlar Ísraelsmissiónin fíggjarliga og hevur eisini stuðlað við útsendingum.
Við at geva eina gávu til Ísraelsmissiónina, stuðlar tú eisini hesum arbeiðinum.


text:
Hugnakvøld um staðarnøvn
Fyri at varpa ljós á stóra arbeiðið við staðarnøvnum í Sunda kommunu, verður í vetur skipa fyri kunnandi hugnakvøldum, har greitt verður frá arbeiðnum.
Hóskvøldið 2. november kl. 19.00 verður hugnakvøld í Heimistovu á Mørkini í Streymnesi har greitt verður frá verkætlanini og heimildarmennirnir Sjúrður Ferjá og Jógvan Magnusson siga frá ymsum forkunnugum frá staðarnøvnunum í Hvalvík, Streymnesi og Saksun.
lagt verður upp til, at bygdafólk og onnur við áhuga fyri staðarnøvnum í Hvalvík, Streymnesi og Saksun møta. Høvi verður at seta spurningar og koma við viðmerkingum.
Tað var í apríl mánað 2016, at verkætlanin "Staðarnøvn í Sunda kommunu" varð almannakunngjørd á hátíðarløtu í Tjørnuvík. Tilsamans eru yvir 3000 nøvn og gøtur skrásett í skipanini.
Øll eru hjartaliga vælkomin.
Kunnað teg meira um staðarnøvn her: sunda.kort.fo


text:
Áhugavert ph.d. skeið til heystar
Á Megindeildini fyri náttúruvísindi og heilsuvísindi verður til heystar í viku 45 skipað fyri áhugaverdum ph.d. skeiði innan "Antropologi og føroyska mentan". Skeiðið er grundað á sosialantropologiskar rannsóknir, háttaløg og ástøði.
Áhugin fyri gransking í Føroyum, bæði her í landinum og uttanlands, hevur verið vaksandi seinastu árini. Fyrst og fremst hevur áhugi verið fyri náttúruvísindaligum granskingarætlanum, og tí hava skeiðstilboðini til hugvísinda-, heimspeki- og samfelagsvísindagranskarar verið avmarkað.
Ungir granskarar úr ymsum fakøkjum hava sóknast eftir skeiðum og seminarum, sum leiða inn í føroyska mentanarfatan og mentanargransking. Føroyska samfelagið er í stórari menning, og tí er eisini neyðugt alsamt at dagføra kunnleikan um sosialar og mentanarligar tilgongdir. Tað er við støði í hesum viðurskiftum, at vit nú halda eitt nýtt skeið, sum verður nevnt «Antropologi og føroysk mentan» fyri teimum, ið áhugað eru.
Skeiðið er grundað á sosialantropologiskar rannsóknir, háttaløg og ástøði.
Fyrri partur kunnar um sosialantropologi sum amboð og keldu til kunnleika um mentanarlig viðurskifti í Norðurlondum og í heiminum.
Seinni partur kannar gjøllari føroyska mentan við støði í orðaskifti um samfelag og granskingarumhvørvi – t.d. sambandið millum siðvenju-modernitet og staðbundið-alheimsligt.
Sjálvt um skeiðið fyrst og fremst vendir sær til fólk, sum hava áhuga í mentanarligum og sosialum viðurskiftum í nútíðarligu Føroyum, er tað eisini viðkomandi hjá teimum, sum hava áhuga í líknandi smáum samfeløgum í Norðurlondum og aðrastaðni. Málið við skeiðinum er at fáa granskarar og onnur at lata eyguni upp fyri spurningum og evnismálum, sum kunnu gera sítt til at bøta um fatanina fyri tí støðu, mentanin er í, og tí týdningi, hon hevur í allari samfelagsmenningini.
Skeiðið verður nærri lýst seinni. Spurningar kunnu setast til Ásu Róin tlf. 292254 ella asa.roin(at)skulin.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Lýsing
J&K Petersen Contractors søkir eftir kranførara til krana av slagnum: FM Gru RBI 1140.
Kundi tú hugsa tær koyrt okkara nýggja tornkrana, so er tað møguligani tær vit leita eftir.
J&K Petersen stendur fyri nógvum og spennandi byggiverkætlanum og eru arbeiðsuppgávurnar tí nógvar og fjølbroyttar.
Arbeiðsuppgávur:
· At koyra tornkrana og gera fyrifallandi arbeiði
· Viðlíkahald, eftirlit og reinhald av krananum.
Tað er ein fyrimunur um tú hevur:
· royndir við kranakoyring.
· góð samstarvsevnir og kanst arbeiða sjálvstøðugt.
· Hevur gott handalag og er álítandi.
· Ert røsk/raskur, ábyrgdarfull/ur, nærløgd/nærlagdur og røkin.
Krav:
Tann ið settur verður skal hava koyrikoyrt til tornkrana.
Løn:
Sambært avtalu.
Um tú hevur spurningar viðv. hesum starvi ert tú vælkomin at seta teg í samband við Finnur Joensen HR- og fyrisitingarleiðara á tlf.: 585036.
Starvi verður sett sum skjótast.”